(Rapport Uffiċjali u Rivedut)

Laqgħa Nru 76

L-Erbgħa, 3 ta' Frar 2021

Stampat fl-Uffiċċju tal-Iskrivan

Prezz €2.50

Laqgħa Nru 76

L-Erbgħa, 3 ta' Frar 2021

Il-Kumitat iltaqa' fil-Parlament, il-Belt Valletta, fis-2:09 p.m.

Il-Minuti tal-Laqgħa Nru 75, li saret fis-27 ta' Jannar 2021, ġew konfermati.

KONTINWAZZJONI TAL-EŻAMI TAR-RAPPORT TAL-AWDITUR ĠENERALI INTITOLAT "AN INVESTIGATION OF MATTERS RELATING TO THE CONTRACTS AWARDED TO ELECTROGAS MALTA LTD.

IĊ-CHAIRPERSON (Onor. Beppe Fenech Adami): Fl-aħħar laqgħa li għaddiet kienet intalbet xi informazzjoni lill-Awditur Ġenerali, u fil-fatt ilbieraħ filgħaxija ġew komunikati numru ta' dokumenti li ġew iċċirkolati lill-Membri ta' dan il-Kumitat.

L-Onor.

Ryan Callus qed jinfurmani li għandu xi follow up questions dwar din l-informazzjoni li rċevejna u għalhekk nitlob lill-Awditur Ġenerali, kif ukoll lill-uffiċjali li qegħdin jakkumpanjawh, sabiex jingħaqdu magħna fuq il-Mejda.

Is-Sur Charles Deguara, Awditur Ġenerali; is-Sur Noel Camilleri, Deputat Awditur Ġenerali; u s-Sur Keith Mercieca, Assistent Awditur Ġenerali ħadu posthom madwar il-Mejda.

IĊ-CHAIRPERSON: L-Onor.

RYAN CALLUS: L-ewwel nett nirringrazzjakom tar-risposti li bgħattulna.

Nifhem li hemm ħafna xogħol fihom, anke minħabba l-kumplikazzjoni tal-kuntratt inkwestjoni, u allura napprezza u nirringrazzjakom.

Intom weġibtu fuq l-eventwalità li Enemalta tħoss, minħabba diversi raġunijiet, li tixtieq tittermina l-kuntratt, u allura l-għażliet li hawn hawnhekk huma f'dak is-sens, peró m'għedtulniex x'jiġri fl-eventwalità li Enemalta tħoss li għandha tiddipartixxi ftit mit-80% take-or-pay.

Jekk forsi ma kenitx ċara d-domanda l-aħħar darba huwa nuqqas min-naħa tagħna, imma jien nixtieq risposta għal dan, u ċioè jekk fil-kuntratt teżistix l-eventwalità li Enemalta tagħżel li tnaqqas it-80% xiri minn dak iġġenerat.

Issemmiet ukoll min-naħa tal-Gvern analiżi vis-à-vis l-€10 miljun li ħallasna iktar fuq medda ta' sitt xhur għax ma wżajniex l-interconnector meta f'dak il-perjodu ir-rata tal-interconnector kienet orħos.

Jien qed nfihem li s-sorsi tagħkom kienu limitati għall-interconnector u ElectroGas, u ma dħaltux fl-operat ta' Delimara 3 (D3), former Burmeister & Wain Scandinavian Contractor (BWSC) u li llum hija taċ-Ċiniżi.

Jien qed nitlob li tgħidulna kemm ikkunsmajna enerġija mingħand ElectroGas u mill-interconnector kull sena, u kemm ħallset Enemalta f'dan is-sens.

IS-SUR CHARLES DEGUARA (Awditur Ġenerali): Għall-perjodu ta' meta saret l-analiżi, jew qed testendi l-perjodu?

RYAN CALLUS: Aħna qbilna li dik l-analiżi tkun estiża sal-aħħar tal-2020, jiġifieri din torbot mal-eżerċizzju li tajnikom.

IS-SUR KEITH MERCIECA (Assistent Awditur Ġenerali): Fil-fatt dwar dan hemm mistoqsija pendenti li għadna ma rrispondejnihiex.

RYAN CALLUS: Jien m'iniex qed nagħtikom iktar xogħol imma qed ngħidilkom kif tagħtuna t-tweġiba, fis-sens ta' kemm użajna minn dawn iż-żewġ sorsi kull sena minn meta bdejtu dan l-eżerċizzju tal-interconnector u ta' ElectroGas, u kemm kienet the corresponding expense li ħallset Enemalta.

IĊ-CHAIRPERSON: Jien qed nifhem li l-Onor.

Callus qed jagħmel żewġ domandi.

L-ewwel waħda hija jekk hemmx konsegwenzi penali kemm-il darba Enemalta tiddeċiedi li tvarja l-obbligu li tixtri 80% minn dak li tiddeġenera ElectroGas.

It-tieni domanda hija din: Kemm ipproduċew units ta' elettriku kull sena ż-żewġ sorsi prinċipali of supply of energy, li huma l-interconnector u l-power station ta' ElectroGas, u kemm ħallasna korrispondentement għalihom.

GLENN BEDINGFIELD: Sur President, naħseb li din il-mistoqsija nistgħu nagħmluha lil Enemalta iktar milli lill-Awditur Ġenerali.

IĊ-CHAIRPERSON: Jien naħseb li l-Awditur diġà beda dan l-eżerċizzju.

GLENN BEDINGFIELD: Imma l-eżerċizzju li qed jagħmel l-Awditur, li tlabtu jien il-ġimgħa l-oħra, kien fuq il-prezz.

IS-SUR CHARLES DEGUARA: L-informazzjoni mingħand Enemalta rridu nġibuha.

IĊ-CHAIRPERSON: Li ħallasna mhux prezz jiġi?

GLENN BEDINGFIELD: Imma jekk fhimt tajjeb, dak li qed jitlob l-Onor.

Callus kien kemm minn dak li nefqet Enemalta biex iġġenerat l-enerġija xtrajna mill-interconnector u kemm xtrajna mingħand ElectroGas.

RYAN CALLUS: Mhux eżatt hekk.

GLENN BEDINGFIELD: Dik l-informazzjoni, kif ikkonferma l-Awditur Ġenerali stess, qiegħda għand Enemalta u misskom tistaqsu lil Enemalta.

RYAN CALLUS: Din l-informazzjoni se nitlobha għax l-eżerċizzju li tlabtu intom dwar l-interconnector...

GLENN BEDINGFIELD: Jien tlabtu jqabbel il-prezzijiet.

RYAN CALLUS: F'ċertu sens qegħdin ngħidu l-istess ħaġa għax l-eżerċizzju li tlabtu intom dwar il-prezzijiet tal-interconnector, post il-perjodu li għamiltu intom, is-sinjuri xorta jridu jitolbu l-informazzjoni mingħand Enemalta dwar kemm intuża l-interconnector u xi ħlasijiet saru.

GLENN BEDINGFIELD: Aħna tlabna kemm kien il-prezz.

IĊ-CHAIRPERSON: Qed naqblu.

L-Onor.

Callus qed jgħid li ċerta informazzjoni li l-Awditur se jitlob lil Enemalta biex taslu għal dak li diġà ntalab tista' tiġi wżata wkoll...

GLENN BEDINGFIELD: Jien m'iniex qed noġġezzjona, imma sempliċement qed ngħid li l-Awditur mhuwiex il-persuna ideali li għandna nitolbu din l-informazzjoni mingħandu.

RYAN CALLUS: Ħa nfiehem xi ħaġa u se tifhmuni mill-ewwel.

Sur Deguara, biex tqabblu like with like tridu taraw kemm iġġenera kull sors u kemm effettivament tħallas.

Fix-xogħol li intom diġà bdejtu xorta hemm ir-risposta għad-domanda li saret min-naħa tal-Gvern.

IS-SUR CHARLES DEGUARA: Biex inżommu l-Kumitat infurmat, kif inhuwa d-dover tagħna, tajjeb li ngħidulkom li aħna diġà ltqajna mas-senior management team ta' Enemalta and we mapped a way forward biex naħdmuha magħhom, għax din hija biċċa xogħol estensiva.

In-nies tagħna se jibdew imorru għand Enemalta biex inkunu nistgħu naraw b'għajnejna ċerti affarijiet.

Jiġifieri, iva, din l-informazzjoni se nġibuha mingħand Enemalta għax mhijiex qiegħda għandna, però ftehemna li se naħdmuha flimkien.

IS-SUR CHARLES DEGUARA: Ġaladarba staqsejtuna, ħadna azzjoni.

IĊ-CHAIRPERSON: Hekk hu.

RYAN CALLUS: Grazzi.

IĊ-CHAIRPERSON: Saritilkom mistoqsija, u tajtuna risposta għaliha, dwar x'inhuma l-liabilities ta' Enemalta f'każ li tiddeċiedi li toħroġ mill-committments li għandha.

Mad-daqqa t'għajn jidher li huwa eżerċizzju dettaljat.

Sur Mercieca, tista' tissimplifikalna iżjed ir-risposta li bgħattilna għall-mistoqsija dwar x'liability ikun hemm għall-Gvern kemm-il darba dan jiddeċiedi li ma jonorax l-obbligu tal-kuntratt u jieqaf jixtri l-enerġija mingħand ElectroGas?

IS-SUR KEITH MERCIECA: Se nipprova nispjega xi ħaġa kkumplikata f'termini sempliċi, u allura jista' jkun li ma nkunx preċiż mija fil-mija, għax qed nissimplifika l-affarijiet.

Il-kuntratti kienu qishom jikkunsidraw it-term Enemalta default fare value.

Dak it-terminu kien l-ammont li kellu jitħallas li kieku jiġri dan ix-xenarju li qed insemmu, u fil-fatt m'hemmx ammont wieħed stipulat.

L-ammont jiġi determinat skont iċ-ċirkostanzi, skont il-kuntest, skont meta jiġri, u skont kif ikunu l-affarijiet; hemm ħafna affarijiet jiċċaqilqu.

Min-naħa waħda hemm affarijiet li jridu jiżdiedu mal-ammont, u min-naħa l-oħra hemm dawk li jridu jitnaqqsu.

L-affarijiet li jridu jiżdiedu huma erbgħa u wieħed minnhom huwa l-ammont li kien dovut lil dawk li sellfu l-flus, jiġifieri d-dejn li kien ikollha ElectroGas fil-punt li tiġri din il-ħaġa jiġi kkunsidrat bħala parti minn Enemalta default… (Interruzzjonijiet)

RYAN CALLUS: Kemm ikun fadal mid-dejn.

IĊ-CHAIRPERSON: Jiġifieri jekk l-Istat jiddeċiedi li joħroġ mill-kuntratt ma' ElectroGas, the amount due to lenders, li qed nifhem huma l-banek, jassumi responsabilità tiegħu l-Gvern.

IS-SUR KEITH MERCIECA: Eżatt.

F'Figure 3 hemm schedule ta' kif dan jonqos biż-żmien.

IĊ-CHAIRPERSON: Jiġifieri kieku l-Gvern illum joħroġ minn dan il-kuntratt ikollu exposure ta' €425 miljun.

IS-SUR KEITH MERCIECA: Għal dik il-parti tal-formula biss.

IĊ-CHAIRPERSON: Inti tajtna skadenza li bdiet b'€440 miljun, jiġifieri kieku l-Gvern ħareġ dakinhar li sar kuntratt kien ikun hemm exposure ta' €440 miljun.

Kieku l-Gvern jiddeċiedi li joħroġ minn dan il-ftehim illum, fl-2021, ikollu exposure ta' €417,186,000.

IS-SUR KEITH MERCIECA: Ix-schedule hekk qed tgħid.

Jista' jkun li n-numru ma jkunx preċiż daqshekk.

IĊ-CHAIRPERSON: Dak huwa l-bilanċ tal-faċilità llum.

Biex il-Gvern joħroġ mill-kuntratt ma' ElectroGas illum, irid iħallas €417,186,000.

IS-SUR KEITH MERCIECA: Dak component wieħed biss.

GLENN BEDINGFIELD: U x'jiġri imbagħad jekk iħallas dan l-ammont?

L-impjant imbagħad jaqa' f'idejn il-Gvern u jħaddmu l-Gvern.

Hux hekk?

IS-SUR KEITH MERCIECA: Hekk hu.

IĊ-CHAIRPERSON: Hekk jonqos, iżommuh!

GLENN BEDINGFIELD: Jiġifieri mhijiex kwestjoni ta' penali, imma hija kwestjoni ta' ftehim; ikun qisu xtara l-impjant.

IĊ-CHAIRPERSON: X'inhu t-tieni component?

IS-SUR KEITH MERCIECA: It-tieni biċċa hija Enemalta default equity compensation, jiġifieri l-investiment li jkun sar fl-impjant irid jiġi rikonoxxut f'din it-tranżazzjoni wkoll.

Ma nistax ngħidlek kemm huwa l-ammont għax irid jiġi determinat skont meta jkun qed jiġri.

Nimmaġina li hemm formola ta' kif tinħadem din id-default equity compensation.

IS-SUR KEITH MERCIECA: Hemm dettalji ta' kif wieħed għandu jasal għall-figura.

IĊ-CHAIRPERSON: U inti dħalt fiha din il-formula?

IS-SUR KEITH MERCIECA: Dħalna fiha iva, imma dħalna fuq kieku kif taħdem.

IĊ-CHAIRPERSON: Imma ma stajtx tikkwantifikaha.

IS-SUR KEITH MERCIECA: Ma stajtx nikkwantifikaha għax huwa kunċett teoretiku, fis-sens li tista' tasal għaliha jekk ikun konkretament qed jiġri hekk f'punt partikolari.

IS-SUR CHARLES DEGUARA: Jiddependi minn ħafna fatturi.

IĊ-CHAIRPERSON: Però kieku kellu jiġri dan fl-2021, għandek il-formula biex taħdimli d-default equity compensation?

Għandek l-ammont tal-bank, imbagħad naħseb li hemm element ta' depreciation...

GLENN BEDINGFIELD: Suppożizzjoni din.

IĊ-CHAIRPERSON: Mhijiex suppożizzjoni, huwa kalkolu professjonali.

GLENN BEDINGFIELD: Kalkolu professjonali meta qed tgħid "kieku"!?

Hija suppożizzjoni.

IS-SUR CHARLES DEGUARA: Figure 1 li hemm f'paġna 2 qiegħda turi dik il-formula.

IĊ-CHAIRPERSON: Jiġifieri component 2 ma ħdimtuhx.

RYAN CALLUS: Imma huwa possibbli li jinħadem?

IS-SUR KEITH MERCIECA: Wieħed jista' jagħmlu, imma naħseb li mhijiex ħaġa sempliċi għax nimmaġina li wieħed ikun irid jara volum enormi ta' dokumentazzjoni.

Barra minn hekk, din hija xi ħaġa teoretika.

IS-SUR KEITH MERCIECA: Dan ifisser li jekk ElectroGas ikollu jħallas lil diversi kuntratturi tiegħu, il-Gvern jassumi...

IĊ-CHAIRPERSON: Għax jidħol fiż-żarbun tiegħu.

RYAN CALLUS: Iċ-ċifra ta' din ma teżistix għax trid tiġi mitluba fl-eventwalità li ssir talba...

IS-SUR KEITH MERCIECA: Hekk hu.

Wieħed ikun irid jgħid "kieku ssir issa, kemm huma l-ammonti li intom tridu tħallsu".

IĊ-CHAIRPERSON: U l-istess għar-redundancy payments for EGM employees.

IS-SUR KEITH MERCIECA: Li kieku kellna nagħmluha din il-ħaġa żgur ikollna diffikultà għax f'dan l-istadju dawn id-dokumenti huma privati, mhumiex tal-Gvern.

IĊ-CHAIRPERSON: Napprezza.

GLENN BEDINGFIELD: Imma hawnhekk qed ngħidu "li kieku", u allura li kieku jista' jsirx, u jista' ma jsirx.

IĊ-CHAIRPERSON: Il-mistoqsija kienet din: Jekk il-gvern, kwalunkwe gvern, jiddeċiedi li joħroġ minn dan il-kuntratt, għandek primarjament l-exposure ta' kważi €0.5 biljun mal-banek, illum.

GLENN BEDINGFIELD: Il-Gvern fil-bidu kemm kien ħareġ?

GLENN BEDINGFIELD: Jiġifieri l-Gvern ma ħareġ xejn.

Tajjeb.

ALEX MUSCAT (Segretarju Parlamentari għaċ-Ċittadinanza u l-Komunitajiet): U jkun qed jixtri power station.

GLENN BEDINGFIELD: Eżatt.

Jiġifieri l-exposure huwa li jekk joħroġ mill-kuntratt, il-Gvern ikun qed jixtri power station.

U s'issa l-Gvern ma ħareġ xejn.

IĊ-CHAIRPERSON: Qed iħallas prezz għoli ħafna.

RYAN CALLUS: Għax-xiri tad-dawl.

GLENN BEDINGFIELD: Però li kieku l-Gvern ikollu joħroġ mill-kuntratt iħallas ċertu ammont ta' flus, 'il fuq minn €400 miljun, u jieħu l-power station.

IĊ-CHAIRPERSON: Jiġifieri biex il-power station terġa' ssir...

GLENN BEDINGFIELD: U iva, qabel konna ngħidu €10 miljun 'l hawn u €10 miljun 'l hemm ma tagħmilx differenza!

IĊ-CHAIRPERSON: U llum qegħdin nitkellmu fuq €435 miljun, mhux fuq €10 miljun.

Jiġifieri llum, biex il-power station ta' ElectroGas nixtruha u ssir tal-Maltin irridu nħallsu €417 miljun.

IAN CASTALDI PARIS: €400 miljun huwa l-valur reali jekk tissuċedi din il-ħaġa?

IĊ-CHAIRPERSON: Dak mhux valur reali.

RYAN CALLUS: Huwa l-ammont stabbilit fil-kuntratt.

IS-SUR KEITH MERCIECA: Huwa l-ammont stabbilit fil-kuntratt li huwa dovut lil-lenders.

IAN CASTALDI PARIS: Imma bħala valur huwa reali?

IS-SUR KEITH MERCIECA: Wieħed ikun irid jidħol fil-valur.

IAN CASTALDI PARIS: Tista' wkoll.

IĊ-CHAIRPERSON: Onor. Castaldi Paris, noqogħdu attenti għax l-implikazzjoni ta' dik il-mistoqsija hija li l-loan li hemm mal-bank ma tirriflettix… Jiġifieri noqogħdu attenti fejn sejrin.

ALEX MUSCAT: Għandi nifhem li parti minn dik is-somma hija d-default tal-kuntratt ukoll.

IĊ-CHAIRPERSON: Din hija loan facility li għandhom huma, mhux penali.

CLAYTON BARTOLO (Ministru għat-Turiżmu u l-Protezzjoni tal-Konsumatur): Jiġifieri aħna qegħdin nidħlu fil-but tal-konsorzju issa!?

IĊ-CHAIRPERSON: Il-mistoqsija kienet: Biex il-power station terġa' ssir tal-Maltin… (Interruzzjonijiet)

L-investiment oriġinali li qed tgħid inti...

ALEX MUSCAT: Mr Chairman, inti għamilt l-asserzjoni "terġa' ssir", imma l-power station ta' ElectroGas hija ġdida, ma kenitx teżisti.

Jiġifieri fil-fatt mhux terġa' ssir, imma tinxtara power station mingħand il-privat li qatt ma kienet ta' Enemalta.

CLAYTON BARTOLO: Biex saret din il-power station kemm kien l-investiment li sar?

IS-SUR KEITH MERCIECA: Ta' diversi mijiet ta' miljuni.

CLAYTON BARTOLO: Jekk ngħid €500 miljun inkun qrib?

IS-SUR KEITH MERCIECA: Jista' jkun; viċin ta' dak l-ammont.

CLAYTON BARTOLO: X'ħallas minnhom il-Gvern?

IS-SUR KEITH MERCIECA: Xejn; il-Gvern daħal f'committment li jħallas over time.

GLENN BEDINGFIELD: Jiġifieri l-Gvern jista' jixtri lura l-impjant.

CLAYTON BARTOLO: At any point in time jekk il-Gvern joħroġ minn dak il-ftehim, jixtri dik il-power station li saret ġdida u li tħammeġ inqas minn ta' BWSC.

IĊ-CHAIRPERSON: Imma mhux dak huwa l-punt.

CLAYTON BARTOLO: Naf li ma tridux tmorru hemmhekk, u nifhem għalfejn ma tridux tmorru hemm, imma...

IĊ-CHAIRPERSON: Il-punt huwa li aħna qabbadna l-barranin...

IĊ-CHAIRPERSON: Jaħasra m'għandux x'jaqsam market value.

CLAYTON BARTOLO: M'iniex qed nispara.

Il-fatti jibqgħu li meta saret ta' BWSC baxxejtu t-thresholds ambjentali biex mill-Yellow Pages sibtu power station...

IĊ-CHAIRPERSON: X'għandu x'jaqsam!?

CLAYTON BARTOLO: Mur staqsi lin-nies ta' Marsaxlokk ħa tara x'għandu x'jaqsam!

Mur staqsi lin-nies tal-Fgura jekk għandux x'jaqsam!

ALEX MUSCAT: Il-qofol ta' kollox huwa li jidher li hawn interess li nerġgħu mmorru lura għaż-żejt.

RYAN CALLUS: Onor. Muscat, qed tgħid iċ-ċuċati.

ALEX MUSCAT: B'dan il-line of questioning donnu jidher li qed timmissjawh iż-żejt.

CLAYTON BARTOLO: Naħseb li din hi l-policy il-ġdida li se jħabbar l-Onor.

RYAN CALLUS: Tant ma rridux immorru hemm li qegħdin nitkellmu fuq l-idroġenu, li intom tliftu l-miljuni għalih tant kemm intom iffissati fuq ElectoGas.

ALEX MUSCAT: Dak qed tgħidu inti.

Hija opinjoni tiegħek.

IĊ-CHAIRPERSON: Order!

RYAN CALLUS: Staqsi lill-Kummissjoni Ewropea.

IAN CASTALDI PARIS: Sur President, id-domanda tiegħi dwar il-valur tagħha...

IĊ-CHAIRPERSON: Onor. Castaldi Paris, din mhijiex kwestjoni ta' valutazzjoni; dan l-ammont huwa balance of a loan.

RYAN CALLUS: Dan il-kuntratt marbutin bih.

IĊ-CHAIRPERSON: L-Onor.

Castaldi Paris, kompli l-mistoqsija tiegħek.

IS-SUR KEITH MERCIECA: Onor. Castaldi Paris, jien ma naħsibx li huwa xogħolna li nidħlu fil-valuations ta' power stations.

IĊ-CHAIRPERSON: Kompli, Sur Mercieca.

IS-SUR KEITH MERCIECA: Ir-raba' component huwa r-redundancy payments tal-impjegati ta' ElectroGas, jiġifieri l-Gvern irid iħallas ukoll lill-impjegati ta' ElectroGas.

IS-SUR KEITH MERCIECA: Hekk hu.

IĊ-CHAIRPERSON: Jirriżultalek kemm hemm impjegati ta' ElectroGas?

IĊ-CHAIRPERSON: Fil-Minuti rajt li hemm dan il-component ta' nies li kienu Enemalta li kellhom jiġu sekondati ma' ElectroGas.

Tista' tweġibna jekk immaterjalizzatx ruħha din?

IS-SUR KEITH MERCIECA: Jista' jkun.

Naf li kien hemm agreement li kien jiffaċilita dan...

IĊ-CHAIRPERSON: Milli qrajt kien hemm numru ta' ħaddiema ta' Enemalta – li kulħadd jaf li huma nies kompetenti ħafna – who could be seconded ma' ElectroGas, però mbagħad mill-Minuti joħroġ li kien hemm ukoll il-concern li hemm areas li jridu specialisation li ma teżistix f'Enemalta.

Jirriżultalkom x'kien il-bilanċ?

IS-SUR KEITH MERCIECA: Ma dħalniex fiha.

Naf li kien hemm agreement, li huwa msemmi wkoll fir-rapport tagħna, ta' kif kellhom jaħdmu l-movimenti tan-nies, imma ma nafx nirrispondik għal din il-mistoqsija.

Biex inkompli mal-formula, hemm in-naħa l-oħra tal-equation.

L-affarijiet li diġà semmejt huma kollha affarijiet li jridu jitħallsu min-naħa tal-Gvern, imbagħad hemm affarijiet li jridu jonqsu mill-bilanċ, bħal xi bank credit balances li jkun hemm, u xi accounts payable, jew xi hedging agreements li jkunu daħlu għalihom bil-quddiem u allura jiġu returned.

Dawk iridu jonqsu mill-bilanċ; tagħmilhom kontra xulxin u tara x'jifdal.

Hekk jinħadem il-valur.

IĊ-CHAIRPERSON: Nirringrazzjawkom.

Jidher li m'hawnx aktar domandi għall-Awditur u għalhekk nitlob li jissejjaħ fil-Kamra s-Sur David Galea, li huwa x-xhud li għandna llum.

Is-Sur David Galea daħal fil-Kamra tal-Kumitat.

IĊ-CHAIRPERSON: Insellimlek, Sur Galea.

Inti ġejt mitlub sabiex tixhed quddiem dan il-Kumitat u għaldaqstant se tingħata l-ġurament u wara se jsirulek mistoqsijiet minn kull Membru ta' dan il-Kumitat; hawn erba' rappreżentanti min-naħa tal-Gvern u tnejn min-naħa tal-Oppożizzjoni.

IS-SUR DAVID GALEA: Jien, David Galea, naħlef li ngħid is-sewwa, is-sewwa kollu u xejn ħlief is-sewwa.

Hekk Alla jgħinni.

IĊ-CHAIRPERSON: Rimarki?

L-Onor.

RYAN CALLUS: Sur Galea, grazzi talli ġejt hawnhekk.

Qabel nibdew bid-domandi, għedilna ftit x'kien l-irwol tiegħek fil-proġett ta' ElectroGas.

IS-SUR DAVID GALEA: Grazzi.

Huwa ta' pjaċir kbir għalija li nkun hawnhekk biex nispjega ftit il-proġett.

Il-rwol tiegħi, essenzjalment, kien ta' project manager u kont qed namministra numru ta' work packages.

Il-proġett tal-Power Purchase Agreement (PPA) u l-Gas Supply Agreement (GSA) kien jifforma parti minn an holistic energy transformation programme, u l-parti tiegħi prinċipali kienet mill-aspett ta' Enemalta li nħares lejn numru ta' work packages.

Fosthom kien hemm work packages ta' business case justification, kien hemm area ta' site preparation, kien hemm work package marbut ma' technical specifications; kien hemm package ieħor ta' negotiations and contract preparations, u kien hemm ukoll aspetti oħrajn marbutin mal-procurement and the competitive process.

Dak kien ir-rwol tiegħi; kont nikkordina x-xogħol u kont nieħu sehem f'numru ta' laqgħat u nikkordina l-attivitajiet ta' dawn il-gruppi, u kelli sehem attiv u dirett fil-procurement process u fid-diskussjonijiet li kien hemm fuq il-kuntratti.

RYAN CALLUS: Jekk inħarsu lejn il-lista ta' persuni nvoluti fl-adjudication process nistgħu ngħidu li inti kellek waħda mill-karigi l-iktar importanti f'dan il-proċess.

IS-SUR DAVID GALEA: Iva, naħseb li kont il-linchpin bejn il-gruppi differenti.

Però konna naħdmu bħala tim kordinat.

RYAN CALLUS: Inti lil min kont tirrapporta?

IS-SUR DAVID GALEA: Jien kont nirrapporta lill-Projects Sponsoring Committee, u eventwalment konna nippreżentaw ir-riżultati lill-Bord tad-Diretturi ta' Enemalta.

IĊ-CHAIRPERSON: Qabel ma nitkellmu fuq ElectroGas per se, agħtina ftit il-background tiegħek.

IS-SUR DAVID GALEA: Il-background tiegħi huwa ta' konsulent.

Ili konsulent mill-2007, u kont nagħmel xogħol ta' Enemalta...

IĊ-CHAIRPERSON: Meta tgħid "konsulent", x'jiġifieri?

Jien għandi degree fil-business management mill-Università ta' Malta, Certified Public Accountant mill-Malta Institute of Accountants, għandi MBA mill-Università ta' Warwick, u bħalissa qiegħed nipprepara biex nibda dottorat.

Mill-aspett professjonali kelli esperjenzi differenti; bejn l-2001 u l-2004 kont naħdem fil-konsulenza fi ħdan il-Managament Effeciency Unit (MEU), ħdimt xi ftit żmien l-Airmalta, għamilt żmien naħdem mal-Malta Enterprise, ħdimt ukoll fil-Malta Tourism Authority (MTA), u ili consultant on my own mill-2007.

IĊ-CHAIRPERSON: Meta tgħid consultant on your own, jiġifieri għandek xi kumpanija?

IS-SUR DAVID GALEA: Iva, għandi kumpanija jisimha Beat, kelli numru ta' nies jaħdmu miegħi, imbagħad kelli problemi ta' saħħa u kelli nnaqqas l-input bħala operat, però issa erġajt bdejt naħdem iktar fuq l-aspetti fejn għandu x'jaqsam ma' project management, digital transformation and solutions.

Għamilt proġetti fl-Ingilterra, fil-Middle East, u anke f'Malta.

IĊ-CHAIRPERSON: X'kienu l-proġetti li għamilt fil-Middle East?

IS-SUR DAVID GALEA: Fil-Middle East għamilna proġetti marbutin ma' excellence springworks.

Konna mqabbdin mill-Gvern t'hemmhekk biex naraw il-performance ta' ċerti entitajiet tas-settur pubbliku b'enfasi fuq l-enerġija.

Fl-Ingilterra kont involut f'xi proġetti marbutin mal-fuels, u proġett minnhom kien żvilupp ta' business case justification għal dismantling ta' nuclear sites.

IĊ-CHAIRPERSON: Jiġifieri kellek klijent l-Inglilterra li ngaġġak hu.

Allura l-proġett ma jkunx tiegħek, imma tal-klijent.

IS-SUR DAVID GALEA: Hekk hu.

IĊ-CHAIRPERSON: Jiġifieri kellek klijent u tajt pariri ta' konsulenza lil xi ħadd l-Ingilterra, mhux kellek proġett tiegħek.

Meta twaqqfet il-kumpanija, jekk jogħġbok?

IS-SUR DAVID GALEA: Ili għal rasi mill-2007, u l-kumpanija twaqqfet fl-2015.

IĊ-CHAIRPERSON: U x'jisimha din il-kumpanija?

IĊ-CHAIRPERSON: Ngħid sew li Beat Ltd twaqqfet proprju kif laħaq Ministru għat-Turiżmu Konrad Mizzi?

Kien dak iż-żmien?

IĊ-CHAIRPERSON: Le, għadu kif qal li fl-2015.

CLAYTON BARTOLO: Fl-2007 fetaħ għal rasu.

IĊ-CHAIRPERSON: Imbagħad waqqaf kumpanija.

IS-SUR DAVID GALEA: Kumpanija hija speċi ta' legal transaction.

Jien ma nagħmilx distinzjoni bejn business u legal transaction.

IĊ-CHAIRPERSON: Ngħid sewwa li lil Konrad Mizzi tafu sewwa?

IĊ-CHAIRPERSON: Ħabib kbir tiegħek.

IS-SUR DAVID GALEA: Ħabib tiegħi.

IĊ-CHAIRPERSON: Ngħid sewwa li meta laħaq Ministru Konrad Mizzi inti bdejt tingħata direct orders mill-Ministeru għat-Turiżmu?

IS-SUR DAVID GALEA: Ingħatajt direct orders bħalma ngħatajt direct orders qabel.

GLENN BEDINGFIELD: Fl-2007 kont tieħu direct orders?

CLAYTON BARTOLO: Anke bejn l-2001 u 2004?

IS-SUR DAVID GALEA: Dak iż-żmien kont impjegat.

IĊ-CHAIRPERSON: Staqsuh kemm tridu; ġibu l-informazzjoni kif ġibt l-informazzjoni jien, u staqsuh kemm tridu.

Mela fl-2015 twaqqfet il-kumpanija Beat Ltd, tiftakar min kien ministru għat-turiżmu?

IS-SUR DAVID GALEA: Ma niftakarx bl-amment jekk kienx Dr Mizzi.

Probabbilment dak iż-żmien kien Ministru għas-Saħħa, l-Enerġija u...

IĊ-CHAIRPERSON: Kien Ministru ta' ħafna affarijiet; tal-enerġija, tas-saħħa… Fejn kien ikun hemm bżonn.

Dispatched fejn ikun hemm bżonn.

GLENN BEDINGFIELD: Inti għedt li għandek informazzjoni!

IĊ-CHAIRPERSON: Iva, ġej bl-informazzjoni.

Sur Galea, ngħid sew li inti ngħatajt direct order kuntratt ta' konsulenzi ta' €43,000 ma' Airmalta?

IS-SUR DAVID GALEA: Jista' jkun.

IĊ-CHAIRPERSON: Ma tiftakarx?

Tiftakar tal-Ingilterra u ma tiftakarx din!

IS-SUR DAVID GALEA: Ma niftakarx l-ammont eżatt.

IĊ-CHAIRPERSON: Jekk ngħidlek kien ta' €43,000?

IS-SUR DAVID GALEA: Probabbli huwa tajjeb l-ammont.

IĊ-CHAIRPERSON: Tiftakar x'direct orders oħra kellek?

IS-SUR DAVID GALEA: Kelli numru ta' direct orders.

(Interruzzjonijiet)

Ma rridx intellfek mill-via tiegħek għax nista' nifhem fejn qed tipprova tmur…

ALEX MUSCAT: Consultancy ma tiġix direct order.

CLAYTON BARTOLO: L-item fuq l-aġenda jgħid "Kontinwazzjoni tal-eżami tar-Rapport tal- Awditur Ġenerali...".

IĊ-CHAIRPERSON: Huwa fl-interess tal-pubbliku li naraw min huma l-persuni li kellhom…

ALEX MUSCAT: Character assassination jgħidulha din.

IĊ-CHAIRPERSON: Le, mhux character assassination.

Meta tieħu rwol pubbliku trid twieġeb għal dak ir-rwol li tkun okkupajt.

CLAYTON BARTOLO: Sur Galea, inti għedtilna li fl-2007 ħadt xi direct orders.

Tiftakar mingħand min ħadthom dak iż-żmien?

IS-SUR DAVID GALEA: Ħadt xi affarijiet minn Enemalta, ma nafx jekk kontx għamilt xi ħaġa ma' Malta Enterprise, mingħalija kont għamilt xi ħaġa ma' Malta Communications Authority…

CLAYTON BARTOLO: Tiftakar min kien il-Ministru dak iż-żmien?

IS-SUR DAVID GALEA: M'għandix idea.

CLAYTON BARTOLO: Imma l-amministrazzjoni tiftakar minn min kienet titmexxa.

Kienet Amministrazzjoni Nazzjonalista.

IS-SUR DAVID GALEA: Jiena ħdimt tajjeb ma' kulħadd.

CLAYTON BARTOLO: Prosit, u hekk għandu jkun.

Min hu tajjeb għandu jaħdem tajjeb ma' kulħadd.

IĊ-CHAIRPERSON: Jekk ngħidlek li tant taħdem ma' kulħadd li bejn l-2013 u l-2019 ħadt b'aktar minn €1 miljun f'kuntratti, inkun qed nivvinta, jew inkun korrett?

IS-SUR DAVID GALEA: Turnover hija differenti minn profitti; hemm differenza kbira.

CLAYTON BARTOLO: Mela daqs kemm ħa Simon Busuttil…

IĊ-CHAIRPERSON: Mela inti bdejt tingħata direct orders.

CLAYTON BARTOLO: Kellek xi razzett tal-fniek jew xi wine bar?

IS-SUR DAVID GALEA: Le, m'għandix.

IĊ-CHAIRPERSON: Il-kollega kellu wine bar, toqgħodx timmalafamah.

GLENN BEDINGFIELD: Tnejn kelli mhux wieħed.

CLAYTON BARTOLO: Konsulenza fuq wine bar ridt ngħid mhux wine bar.

Mela issa għax bniedem ikollu business...

IĊ-CHAIRPERSON: Sur Galea, staqsejtek jekk ingħatajtx direct orders fil-valur ta' €1 miljun u għedtli li iva.

S-SUR DAVID GALEA: Ma qgħadtx ngħoddhom.

GLENN BEDINGFIELD: Sur President, mhux aħjar ngħaddu għall-mistoqsijiet?

Qed tipprova tagħmel character assassination.

Qed tipprova niddiskredita lix-xhud meta għadu lanqas beda!

IĊ-CHAIRPERSON: Ngħid sew li inti tqabbadt mill-Ministeru proprju biex teżamina l-kuntratt tal-Awditur Ġenerali?

IS-SUR DAVID GALEA: Le, mhux preċiż.

IĊ-CHAIRPERSON: Mela l-Awditur għamel rapport li fih inti ġejt identifikat bħala persuna li kellek ċerta responsabilità, l-Awditur ħareġ ir-rapport u sussegwentement – qed nissuġġerilek, issa se tispjega inti –… Jiġifieri inti ngħatajt direct order biex teżamina r-rapport tal-Awditur li eżamina dak li għamilt int!

IĊ-CHAIRPERSON: Mela għedilna.

IS-SUR DAVID GALEA: Grazzi tal-mistoqsija għax naħseb li huwa importanti li nispjega.

Il-prassi fil-private sector hija li meta jsir audit – u naf li dan kien investigation mhux audit – jingħata r-rapport lill-manager konċernat ta' dak l-operat fejn sar l-audit biex jagħti l-management comments tiegħu.

Waqt li beda jsir l-eżerċizzju min-National Audit Office (NAO) kienu jistaqsu ċerti mistoqsijiet li wħud minnhom kienu jgħaddu għandi u kont nirrispondihom.

Ma naħsibx li kelli conflict of interest…

IĊ-CHAIRPERSON: Min kien jirriferihom għandek?

Jiġifieri l-Awditur kien jagħmel xi queries lil Enemalta, u Enemalta kienet tirriferihom għandek.

IS-SUR DAVID GALEA: Uħud minnhom, mhux kollha, kienet tirriferihom lili għax ovvjament jien kont involut.

Naħseb aktar minni ħadd ma seta' jitkellem fuqhom.

Ix-xogħol li għamilt jien kien li tajt management comments bħalma jiġri fil-private sector f'kull audit.

Kulħadd kien jaf li jien għamiltu għax il-kuntratt kien ippubblikat fil-Gazzetta tal-Gvern, jiġifieri mhijiex xi ħaġa li saret…

GLENN BEDINGFIELD: ...minn wara dahar kulħadd.

IS-SUR DAVID GALEA: Hekk hu.

Jien tajt il-kummenti tiegħi fuq il-konklużjonijiet li għamel l-Awditur.

IĊ-CHAIRPERSON: U ta' dan tħallast?

IĊ-CHAIRPERSON: Taf tgħidilna kemm tħallast talli għamilt kummenti fuq ir-rapport tal-Awditur li eżamina dak li għamilt int ma' oħrajn?

IS-SUR DAVID GALEA: Il-proġett m'għamiltux jien waħdi.

IĊ-CHAIRPERSON: Jien għedtlek "int ma' oħrajn".

RYAN CALLUS: Il-kumpanija tiegħek.

IĊ-CHAIRPERSON: Jiġifieri wara li ħareġ ir-rapport tal-Awditur li qegħdin neżaminaw illum, inti tqabbadt minn Enemalta biex tgħidilhom x'qal l-Awditur fir-rapport tiegħu.

Għedilna inti x'għamilt.

IS-SUR DAVID GALEA: Ejjew neħduha bil-kontra.

Kieku jien kont impjegat ta' Enemalta, biex nagħti l-kummenti tiegħi fuq ir-rapport tal-Awditur, kont neħodhom unpaid leave?

Hija l-istess prassi.

RYAN CALLUS: Imma naqblu li inti ngħatajt direct order biex tikkummenta fuq dak li ktibt?

IS-SUR DAVID GALEA: Le, mhux li ktibt jien.

RYAN CALLUS: Fuq dak li ħdimt.

IS-SUR DAVID GALEA: Biex nikkummenta fuq l-issues li qajjem l-Awditur.

Hemm differenza kbira.

IĊ-CHAIRPERSON: Wieġeb il-mistoqsija.

Kemm tħallast?

IS-SUR DAVID GALEA: Bejn wieħed u ieħor €8,000.

RYAN CALLUS: Min kien li tak il-kompitu li tagħmel dan il-famuż review ta' xogħlok?

(Interruzzjonijiet)

GLENN BEDINGFIELD: Kunu serji għal darba!

RYAN CALLUS: Xi ħadd qabdek biex tagħmlu dan.

(Interruzzjonijiet) Mhux qed jaqblu mal-mod kif għamilt il-mistoqsija.

GLENN BEDINGFIELD: Jien m'iniex qed naqbel mal-mod ta' kif qegħdin iġġibu ruħkom u mal-mod ta' kif qegħdin tagħmlu l-mistoqsijiet, bħal "int min qabbdek?"

X'jiġifieri min qabdek?

(Interruzzjonijiet)

IĊ-CHAIRPERSON: Xi ħadd f'Enemalta ddeċieda li jqabbdek, mhux xi ħadd fil-privat.

ALEX MUSCAT: Se jkollna lill-uffiċjali ta' Enemalta hawnhekk u jirrispondu huma.

Is-sinjur nistaqsuh fuq l-involviment tiegħu.

Jidhirli, u nemmen li jidhirli tajjeb, li għandna rapport u rridu neżaminaw dan ir-rapport u mhux is-sinjur x'għamel fuq is-saħħa u x'għamel qabel l-2013…

IĊ-CHAIRPERSON: Serraħ moħħok, kollox huwa rilevanti.

ALEX MUSCAT: Intom esperti f'li timmuntaw storja għall-media u persuna, li jien għandi nifhem hija ta' integrità, tippruvaw tpinġuha f'lenti kerha.

IĊ-CHAIRPERSON: S'issa, kulma staqsejtu kkonfermah.

Kieku jien għedtlu xi ħaġa fejn qalli li qed nivvinta jew li hija gidba… Jien staqsejtu diversi mistoqsijiet, inkluż dwar il-ħbiberija tiegħu ma' Konrad Mizzi.

U, iva, għandha rilevanza għall-poplu Malti li s-sinjur ingħata €1 miljun f'direct orders, u għandha rilevanza li Enemalta ħallsitu biex jeżamina rapport tal-Awditur li… Għalikom forsi m'għandhiex, imma għall-poplu Malti għandha.

Dan il-Kumitat dak li jeżamina, l-infiq ta' fondi pubbliċi.

Tista' ma taqbilx, jew tista' tgħid li għamlu sew, imma mhux tgħid li m'għandhiex rilevanza!

ALEX MUSCAT: Dak huwa statement li qed tagħmel inti li llejla possibbilment jieħu l-front news tal-101 jew tan-NET.

GLENN BEDINGFIELD: Mr Chairman, qegħdin out of order.

CLAYTON BARTOLO: Sur President, jekk irridu naraw l-infiq ta' fondi pubbliċi nagħmlu Kumitat fuq hekk.

Hawnhekk il-Kumitat huwa…

CLAYTON BARTOLO: Imma s-suġġett ta' din il-laqgħa huwa ċar li huwa r-rapport tal-Awditur.

Ejjew inżommu ma' dan ir-rapport u ma nkunux out of order għax qegħdin tkunu out of order.

RYAN CALLUS: Sur Galea, tista' tgħidli min kienet il-persuna li nkarigatek tagħmel dan ir-review wara r-rapport tal-Awditur Ġenerali?

IS-SUR DAVID GALEA: Mingħalija kien iċ-Chief Executive Officer (CEO) ta' Enemalta.

IS-SUR DAVID GALEA: Jew iċ-Chairman, wieħed minnhom.

IAN CASTALDI PARIS: Issa staqsi u ċċekkja.

RYAN CALLUS: Nimmaġina li kellek xi ftehim magħhom fuq dan ix-xogħol.

RYAN CALLUS: Fuq ir-responsabilitajiet li kellek għedtilna ħafna, però m'għedtilniex xi ħaġa.

Kien hemm rapporti li inti kont inkarigat biex tikkordina l-pożizzjoni komuni ta' Enemalta u ElectroGas dwar kif se jwieġbu n-nies involuti quddiem dan il-Kumitat.

Dan huwa korrett jew le?

Tista' tistaqsi lil kulħadd f'Enemalta u f'ElectroGas u staqsihom jekk jien qattx kellimt lil xi ħadd…

RYAN CALLUS: Jiġifieri inti tiċħad li fit-task li ngħatajt, waħda mir-responsabilitajiet li inti tħallast €8,000 għalihom kienet li inti tipprepara pożizzjoni komuni u tipprepara lin-nies involuti li ġew investigati fir-rapport tal-Awditur Ġenerali għall-mod kif għandhom iwieġbu f'dan il-Kumitat?

IS-SUR DAVID GALEA: Il-pożizzjoni tiegħi kienet li nipprepara rapport bil-kummenti – dak iż-żmien kien hemm change in management f'Enemalta u allura kien hemm nies li ma kenux involuti fil-proġett tal-PPA u GSA – u biex nagħti l-veduti u l-kummenti tiegħi fuq l-issues li qamu fuq ir-rapport tal-Awditur.

RYAN CALLUS: Jiġifieri inti ma tiftakarx li kellek din ir-responsabilità miktuba fuq il-kuntratt mogħti lilek.

IS-SUR DAVID GALEA: Jien qed ngħidlek…

GLENN BEDINGFIELD: Mr Chairman, hawnhekk aħna qegħdin...

RYAN CALLUS: Jaħasra…

GLENN BEDINGFIELD: Le, jaħasra xejn.

Aħna hawnhekk qegħdin nevalwaw lil ElectroGas u mhux lill-persuna li għandna quddiemna.

RYAN CALLUS: Sur President, ħalli ngħidlek għalfejn hija importanti, forsi l-Onor.

Bedingfield jifhimni aħjar.

Hawnhekk qegħdin nitkellmu fuq fondi pubbliċi.

GLENN BEDINGFIELD: Eżatt.

RYAN CALLUS: U dwar fondi pubbliċi ma' dak kollu li huwa relatat ma' din il-kwestjoni li għandna quddiemna.

GLENN BEDINGFIELD: Le, ma' kollox xejn!

Hawnhekk qegħdin nevalwaw u nanaliżżaw ir-rapport li l-Awditur għamel fuq il-kuntratt ta' ElectroGas u mhux in-nies.

RYAN CALLUS: Mhux hekk qed nagħmlu?

GLENN BEDINGFIELD: Jien m'għandi l-ebda problema li nidħlu fuq il-personali, però ma nixtiequx.

Twassluniex hemmhekk għax jekk se nibdew nidħlu fil-personali u nattakkaw lin-nies u l-abilitajiet tagħhom, allura mmorru u nitolbu ruling mingħand l-Ispeaker.

Jekk se nara li se noqogħdu niddevjaw mir-rapport tal-Awditur, li ġejna hawnhekk biex nanaliżżaw, u mmorru fuq in-nies, allura nwaqqfu dan il-Kumitat.

Aħna qegħdin hawnhekk biex nanaliżżaw ir-rapport tal-Awditur fuq ElectroGas u ebda kuntratt ieħor u ebda persuna oħra.

Dak huwa t-terminu ta' dan il-Kumitat, biex nagħmluha ċara minn issa.

U nfakkrek, Sur President, li kellkom tagħtuna lista tal-persuni li tridu ttellgħu bħala xhieda quddiem dan il-Kumitat.

IĊ-CHAIRPERSON: Se nagħtuhielek.

GLENN BEDINGFIELD: Jekk tridu tagħmlu witch hunts morru għamluhom xi mkien ieħor.

Tinqdewx bl-istituzzjoni tal-Parlament biex tagħmlu witch hunts fuq in-nies għax m'iniex se naċċetta li jsir dan.

IĊ-CHAIRPERSON: Ikkalmajt, Onor. Bedingfield?

GLENN BEDINGFIELD: Jien kalm qiegħed.

IĊ-CHAIRPERSON: Onor. Bedingfield, jien ma jien se naċċetta qatt li jkun hawn attakki fuq affarijiet personali…

IĊ-CHAIRPERSON: ...però x-xhud jifhem u japprezza li meta qegħdin nitkellmu fuq biċċiet ta' xogħol li għandhom x'jaqsmu ma' fondi pubbliċi u relatati ma' dan il-kuntratt, ma nkunux qegħdin nitkellmu fuq affarijiet personali.

Kif nifhimhom jien, affarijiet personali huma bħal, pereżempju, nistaqsi x'għamel Beppe Fenech Adami ma' nafx ma min meta mar id-dar f'ċerta data filgħaxija, jew x'għamel Beppe Fenech Adami meta ħareġ jimxi fil-kampanja bil-kelb nhar is-Sibt li għadda.

Dawk huma mistoqsijiet dwar affarijiet personali.

GLENN BEDINGFIELD: Sur Presidnet, l-ewwel mistoqsija tiegħek kienet jekk ix-xhud kienx ħabib kbir ta' Konrad Mizzi.

IĊ-CHAIRPERSON: Iva.

(Interruzzjonijiet) Mhuwiex sakrileġġ!

Konrad Mizzi għandu l-problemi tiegħu bħalissa.

Jekk tidħol fuq in-news portals tifhem fejn qiegħed bħalissa Konrad Mizzi.

GLENN BEDINGFIELD: Li qed nitlob jien huwa biex ma tinqdewx bl-istituzzjoni tal-Parlament biex tagħmlu witch hunts fuq in-nies.

Għandkom media kemm tridu, u hemmhekk għamlu li tridu, però tinqdewx b'din l-istituzzjoni.

Aħna ġejna hawnhekk biex nevalwaw ir-rapport li l-Awditur għamel fuq ElectroGas, mhux il-kuntratti li ħadet il-persuna.

IĊ-CHAIRPERSON: Onor. Bedingfield, is-Sinjur għadu kemm ikkonferma li, sussegwentament għar-rapport li qegħdin niddiskutu llum, huwa ġie nkarigat minn Enemalta biex jagħti l-opinjoni tiegħu u jgħaddi l-kummenti tiegħu dwaru.

Allura tiġi tgħidli illi li nistaqsih fuq dan ir-rapport mhux pertinenti għas-suġġett tal-lum?

IĊ-CHAIRPERSON: Iva, mhijiex problema; m'iniex qed nikkontesta dan.

Jien qed nistaqsik jekk għamiltx rapport wara li ngħatajt dan l-inkarigu.

IS-SUR DAVID GALEA: Għamilt comparison.

IĊ-CHAIRPERSON: Jeżisti dan ir-rapport?

IĊ-CHAIRPERSON: Tista' tagħtina kopja tiegħu?

IS-SUR DAVID GALEA: Ma nafx jekk nistax nagħtih jien.

Jekk ir-rapport tħallas għalih, trid tara jekk min ikkummissjonah huwiex dispost jintavolah.

Int avukat ta' klassi, bħall-eks Leader li kellkom, u allura naħseb li dawn l-affarijiet tafhom sew.

Trid tistaqsi lil min ikkummissjona r-rapport.

IĊ-CHAIRPERSON: Jiġifieri dan ir-rapport qiegħed għand Enemalta?

IĊ-CHAIRPERSON: Jiġifieri Enemalta għandhom kopja tiegħu, u jekk nitolbuhulhom imbagħad naraw jagħtuhulniex jew le.

Mela l-punt sorvolat; jeżisti dan ir-rapport.

RYAN CALLUS: Inti għadek konsulent fuq din l-kwestjoni?

IS-SUR DAVID GALEA: M'għadnix.

Ilhom ma jitolbuni nidħol fih.

RYAN CALLUS: Jiġifieri min-naħa tiegħek, il-konsulenza fuq il-proġett ta' ElectroGas waqfet.

RYAN CALLUS: Inti tiftakar min kienet l-ewwel persuna li avviċinatek biex tkun involut f'dan il-proġett?

IS-SUR DAVID GALEA: Kont tqabbadt minn Enemalta.

RYAN CALLUS: Tiftakar minn min eżatt?

IĊ-CHAIRPERSON: How did it happen?

Dak iż-żmien x'kien xogħlok f'Enemalta?

IS-SUR DAVID GALEA: Kont nagħmel xi konsulenzi.

IĊ-CHAIRPERSON: Jiġifieri ma kontx impjegat ta' Enemalta.

IĊ-CHAIRPERSON: Kont konsulent.

Imbagħad one fine year xi ħadd kellmek fuq il-proġett tal-power station il-ġdida.

Tista' tgħidilna min kienet din il-persuna?

Dawn qamu filgħodu u qalu "ara, hemm is-Sur Galea, dak hu"?

Għidilna daqsxejn il-background kif ġrat.

Kif spiċċajt involut f'dan il-proġett?

GLENN BEDINGFIELD: Qiegħed fil-Yellow Pages inti?

IĊ-CHAIRPERSON: Le, huwa ħabib ta' Konrad Mizzi.

ALEX MUSCAT: Imma nistgħu nistaqsuh.

Jiġifieri ma ċemplulekx minn fuq il-Yellow Pages.

IĊ-CHAIRPERSON: Le, huwa ħabib ta' Konrad Mizzi minn mindu kienu tfal.

RYAN CALLUS: Il-media qalu "childhood friends".

Veru jew mhux veru?

IS-SUR DAVID GALEA: Le, childhood friends m'aħniex.

IĊ-CHAIRPERSON: No problem.

Għedilna kif ġrat l-istorja.

IĊ-CHAIRPERSON: Kemm kont ilek ma jkollok x'taqsam ma' Enemalta?

IS-SUR DAVID GALEA: Minn dak iż-żmien qed tgħid?

IĊ-CHAIRPERSON: Fl-2013 xi ħadd ċempillek u qallek "għandna idea tajba, se nagħmlu power station ġdida, f'idejk".

Kif ġrat?

Għedilna.

IS-SUR DAVID GALEA: Jien ġejt mitlub nagħti xi ideat għall-manifest, u jien tajt xi ideat.

IĊ-CHAIRPERSON: X'manifest?

IS-SUR DAVID GALEA: Il-manifest elettorali.

IĊ-CHAIRPERSON: Qed tara kif kollox jibda jaqa' f'postu!

Qabel liema elezzjoni?

IS-SUR DAVID GALEA: Qabel l-elezzjoni tal-2013.

IĊ-CHAIRPERSON: Mela qabel l-2013 xi ħadd avviċinak biex tagħti proposti għall-manifest elettorali.

Ta' min?

IĊ-CHAIRPERSON: U fl-2013 tajt proposti għall-manifest elettorali tal-Partit Laburista.

Tista' tgħidilna min kienet il-persuna li avviċinatek?

Kien Joseph Muscat, kien Keith Schembri jew kien Konrad Mizzi?

CLAYTON BARTOLO: Sur President, qed immorru għal żmien…

IĊ-CHAIRPERSON: Ħu paċenzja!

CLAYTON BARTOLO: Le, Sur President, se jkolli nintervjeni, għax għal darb'oħra…

IĊ-CHAIRPERSON: Għedli għalfejn ikollok tintervjenti.

Għax inkwetat, hux!?

CLAYTON BARTOLO: Le, għandi inkwiet ħafna ikbar minn dan!

Kulħadd jaf is-settur tat-turiżmu minn xiex inhu għaddej, u l-ħidma li għaddejja fis-settur hija kbira ħafna.

Serraħ rasek li se nġibuhom ir-riżultati għax aħna bir-riżultati nimxu.

RYAN CALLUS: Għax hemm il-mechanisms.

CLAYTON BARTOLO: Mhux mechanisms, imma strateġija serja.

IĊ-CHAIRPERSON: Il-mechanisms ma ħadmux.

CLAYTON BARTOLO: X'differenza mill-kelliem tal-Oppożizzjoni fuq is-suġġett, intom it-tnejn!

Tidhru li m'intomx mill-istess fazzjoni.

Hawnhekk għal darb'oħra jiddispjaċini ninnota li qegħdin out of order.

IĊ-CHAIRPERSON: Għaliex qegħdin out of order?

CLAYTON BARTOLO: Għax morna fiż-żmien fejn kien għad hemm il-Partit Nazzjonalista fil-gvern u konna fl-excessive deficit procedure, biex ma nsemmu xejn aktar.

Jiġifieri dawn m'għandhom x'jaqsmu xejn u l-linja tal-mistoqsijiet hija out of order.

Hawnhekk aħna qegħdin neżaminaw ir-rapport tal-Awditur Ġenerali u għandna nżommu mas-suġġett.

Jekk m'għandkomx mistoqsijiet fuq is-suġġett, skużaw lix-xhud u ibagħtuh lura, mhux qbadna ma' xi ħaġa…

IĊ-CHAIRPERSON: Onor. Bartolo, għandi ħafna mistoqsijiet.

CLAYTON BARTOLO: Mela żomm mas-suġġett.

IĊ-CHAIRPERSON: Però nagħmilhom bil-pass li jidhirli jien u fis-sekwenza li jidhirli jien, ħalli intom tifhmu dak li diġà fhimt jien.

CLAYTON BARTOLO: Żomm mas-suġġett, Mr Chairman.

GLENN BEDINGFIELD: Int mhux diġà fhimt, imma kkonkludejt, Mr Chairman.

IĊ-CHAIRPERSON: Jien fhimt u meta tibdew tifhmu intom, tibdew tinkwetaw.

ALEX MUSCAT: Sur President, mhuwiex sigriet li l-pjan biex inraħħsu l-kontijiet tal-enerġija kien sar qabel l-2013.

IĊ-CHAIRPERSON: Bis-saħħa tiegħu wkoll.

RYAN CALLUS: Kien Konrad Mizzi li avviċinak biex ikollok dan is-sehem ewlieni f'dan il-proġett?

IS-SUR DAVID GALEA: Le, jien tqabbadt minn Enemalta.

RYAN CALLUS: Le, qabel, fl-istadju tal-programm elettorali.

IĊ-CHAIRPERSON: Dażgur li rilevanti!

Tant hu rilevanti li dak li ġie mwiegħed qabel l-elezzjoni kien diġà nftiehem mal-konsorzju li għamlu.

CLAYTON BARTOLO: Għandkom raġun għax intom twiegħdu ħafna affarijiet u ma twettqu xejn minnhom.

Dan il-Gvern jaħdem bil-maqlub.

CLAYTON BARTOLO: Aħna għedna li se nraħħsu l-kontijiet tad-dawl u tal-ilma u raħħasnihom.

GLENN BEDINGFIELD: Qabel naslu għall-mistoqsija ejjew naraw x'kienu l-proposti jew is-suġġerimenti tiegħu.

IĊ-CHAIRPERSON: Fuq l-enerġija.

Min kienet il-persuna li avviċinatek biex tkun the lead person fl-adjudication process?

Bilfors li kien hemm xi ħadd għax l-affarijiet qatt ma jiġu waħedhom.

GLENN BEDINGFIELD: Qallek diġà.

IS-SUR DAVID GALEA: Dak iż-żmien kien hemm iċ-Chairman, Louis Giordimaina, u konna tkellimna…

RYAN CALLUS: Jiġifieri qed tgħid li Louis Giordimaina kien li għażlek biex tkun f'dan il-bord?

Hekk qed tgħid?

Għax hemm diversi bordijiet.

RYAN CALLUS: L-aktar rwol maġġur f'dan il-proġett kollu, jekk mhux ukoll ta' wara l-Ministru.

Inti qed tgħid li Louis Giordimaina nnominak għal din il-kariga?

RYAN CALLUS: Hekk qed tgħid inti.

Hu kien il-persuna li għażlek.

IĊ-CHAIRPERSON: Jiena staqsejtek kif ġrat.

Inti ntlabt biex tagħti pariri lill-Partit Laburista.

Dak iż-żmien kien hemm Kap tal-Partit Joseph Muscat, kien hemm persuna mqabbda speċjalizzata biex tipprepara pjan tal-enerġija għall-pajjiż, Keith Schembri, u kien hemm the new kid on the block, Konrad Mizzi.

F'dan l-istadju, qabel l-elezzjoni ġenerali, kien Joseph Muscat, Keith Schembri jew Konrad Mizzi li avviċinak biex tagħti...?

IĊ-CHAIRPERSON: Dażgur li huwa rilevanti!

Ħu paċenzja, x'inhu rilevanti ma tarahx inti.

CLAYTON BARTOLO: L-Onor.

Ryan Callus kien diġà beda jistaqsi ċerti mistoqsijiet, u issa erġajna morna lura.

Se noqogħdu nilagħbu ping pong min-naħa għall-oħra!?

IĊ-CHAIRPERSON: Iva, jekk hemm bżonn nagħmlu ping pong.

RYAN CALLUS: Għax importanti nifhmu minn fejn bdiet l-affari.

IĊ-CHAIRPERSON: Għidilna, jekk jogħġbok, minn dawn it-tliet persuni min kienet il-persuna li avviċinatek, ħalli meta nġibuh jixhed jgħidilna le, mhux jien, jew iva, jien kont.

RYAN CALLUS: Bħalma se nistaqsu lil Louis Giordimaina jekk huwiex veru.

IĊ-CHAIRPERSON: Min kien minn dawn it-tliet persuni?

Jew Konrad Mizzi?

GLENN BEDINGFIELD: Agħtih ċans jirrispondi!

Qed tagħmillu l-mistoqsijiet, qed tissuġġerilu lil min isemmi u lanqas qed tagħtih ċans jirrispondi!

IS-SUR DAVID GALEA: Il-persuna li naf kienet Konrad Mizzi, imma ovvjament, kull min jitlobni parir jien ngħinu, bħalma għamilt f'amministrazzjonijiet oħra.

IĊ-CHAIRPERSON: Sewwa tagħmel.

RYAN CALLUS: Stabbilixxejna xi ħaġa fl-aħħar!

GLENN BEDINGFIELD: Stabbilixxejna wkoll li anke l-Amministrazzjoni ta' qabel kienet titolbu pariri.

Inti għall-Partit Laburista biss qatt għamilt proposti?

IS-SUR DAVID GALEA: Għamilt proposti wkoll għall-Partit Nazzjonalista.

ALEX MUSCAT: Xi proposti għamilt għall-Partit Nazzjonalista?

IS-SUR DAVID GALEA: Ma niftakarx għax ilu ħafna.

IĊ-CHAIRPERSON: Imma din tiftakarha.

IS-SUR DAVID GALEA: Ma tantx niftakarha lanqas.

IĊ-CHAIRPERSON: Mela kien ġie jkellmek Konrad Mizzi u qallek biex tagħtihom xi proposti.

Tiftakar fuq xiex kienu l-proposti?

IS-SUR DAVID GALEA: Fuq l-enerġija, imma ma niftakarx…

IĊ-CHAIRPERSON: Dakinhar għamilt xi rapport jew xi ħaġa?

IS-SUR DAVID GALEA: Mhux rapport għamilt, imma kont tajt xi indikazzjonijiet, għax dak iż-żmien jekk kont tħares lejn l-accounts ta' Enemalta kont tara li kien hemm problemi u kien hemm bżonn ta' regeneration tal-generation system.

IĊ-CHAIRPERSON: Ara tiftakarx li qabel l-elezzjoni kienu ġew għandek bi proposta fejn qalulek "hawn xi ħadd qed jipproponi "dan"".

Ara tiftakarx mill-memorja.

IS-SUR DAVID GALEA: Lanqas xejn.

IĊ-CHAIRPERSON: Ma tiftakarx, jew lanqas xejn?

Meta tgħid proposta tista' tkun forsi ftit aktar…

IĊ-CHAIRPERSON: Is-suġġeriment tiegħi huwa li l-Partit Laburista diġà kellu proposta, u inti, għax professjonist…

ALEX MUSCAT: Din hija suppożizzjoni tiegħek.

Hux hekk?

Biex nikkwalifikaha ħalli anke aħna nifhmu l-questioning.

IĊ-CHAIRPERSON: Issa naraw jekk is-suppożizzjoni tiegħi tirriżultax.

ALEX MUSCAT: Din opinjoni ipotetika tiegħek.

IĊ-CHAIRPERSON: Opinjoni jew suppożizzjoni m'għandhom x'jaqsmu xejn ma' xulxin

CLAYTON BARTOLO: Potenzjalment.

ALEX MUSCAT: Biex nifhmu, għax forsi int taf ċerti affarijiet li aħna ma nafux.

Però dawn huma opinjonijiet.

Hux hekk?

Suppożizzjonijiet dawn.

IĊ-CHAIRPERSON: Il-mistoqsija tiegħi hija din: Ngħid sew li l-Partit Laburista, minn qabel l-elezzjoni, diġà kellu f'idejh mudell ta' kif għandha ssir din il-qabża fil-produzzoni tal-enerġija?

Qalulek "hawn "dawn" l-investituri...".

IS-SUR DAVID GALEA: Le, ma qalulix hekk.

IĊ-CHAIRPERSON: Tawk proposta?

Rajt xi stampi sbieħ, xi powerpoint presentations?

Ara jekk tiftakarx li rajt powerpoint presentation.

IĊ-CHAIRPERSON: Qed tara kif mhux bl-addoċċ inkun qed nitkellem!

IS-SUR DAVID GALEA: Imma l-issue tal-gass kienet diġà fil-policy tal-Gvern fl-2012, jiġifieri l-viżjoni tal-gass diġà kienet hemmhekk.

RYAN CALLUS: Jiġifieri qed tikkonferma li diġà kien hemm.

IĊ-CHAIRPERSON: Fuq xiex kienet il-powerpoint presentation?

RYAN CALLUS: Il-Gvern kellu viżjoni biex eventwalment naqilbu għall-gass.

IS-SUR DAVID GALEA: Fl-2012 kien hemm viżjoni, jiġifieri ma kien hemm xejn differenti milli kien hemm diġà ppjanat.

RYAN CALLUS: Jiġifieri għandna konferma li l-gass konna diġà qegħdin naħsbu fuqu, tant hu hekk li l-power station ta' BWSC…

ALEX MUSCAT: Ilkom taħsbu fuq affarijiet!

CLAYTON BARTOLO: Ir-raġuni għalfejn qatt m'għamiltuha qatt m'għedtulna!

Qed timmissjawh il-fuel procurement!

(Interruzzjonijiet)

ALEX MUSCAT: Iż-żejt kien konvenjenti.

CLAYTON BARTOLO: Dażgur!

IĊ-CHAIRPERSON: Tiftakar minn min kienet saret il-powerpoint presentation dwar il-proġett?

IS-SUR DAVID GALEA: Jien kont għamilt xi figuri, imma sa hemmhekk l-aktar li wasalt.

Dak li niftakar li għamilt.

IĊ-CHAIRPERSON: Ngħid sew li f'dan il-proċess ta' pre-electoral planning fuq dan il-proġett il-players prinċipali kienu Konrad Mizzi, li kien għadu kandidat ġdid, u Keith Schembri?

IS-SUR DAVID GALEA: Dak iż-żmien lanqas kont nafu lil Keith Schembri.

IĊ-CHAIRPERSON: Però wara li sirt tafu, tiftakar… Keith Schembri uffiċjalment kien tqabbad minn Joseph Muscat… Kien hemm shadow speaker tal-Oppożizzjoni dak iż-żmien li ġiet injorata, u ġew appuntati Keith Schembri u Konrad Mizzi biex jippreparaw…

CLAYTON BARTOLO: Mr Chairman, jiġifieri issa spiċċajna nanalizzaw it-telfa u t-tkaxkira papali li qala' l-Partit Nazzjonalista wkoll?

Hekk qed niddiskutu hawnhekk?

F'dawn l-aħħar seba' snin tajnikom, jidhirli, xi għaxar tkaxkiriet papali…

CLAYTON BARTOLO: Trid insemmihomlok waħda waħda?

IĊ-CHAIRPERSON: Onor. Bartolo, meta tagħmlu 25 sena fil-gvern kellimni, mill-bqija għadkom 'il bogħod ħafna.

Meta tagħmlu 25 sena fil-gvern kellimni.

(Interruzzjonijiet)

CLAYTON BARTOLO: Xi darba nitkellmu dwar dan, Sur President, imma issa l-punt tiegħi huwa li għal darb'oħra b'din il-linja ta' mistoqsijiet qegħdin out of order.

IĊ-CHAIRPERSON: Assolutament le.

CLAYTON BARTOLO: Dażgur li hija out of order.

Qegħdin tanalizzaw lill-Partit Laburista issa!

Naf li tgħiru ħafna għalina, imma m'hemmx x'tagħmel.

RYAN CALLUS: L-umiltà sabiħa, Onor. Bartolo.

CLAYTON BARTOLO: Kuntenti intom, kuntenti aħna.

Serraħ rasek.

IĊ-CHAIRPERSON: Jien nagħmel xogħli qiegħed.

CLAYTON BARTOLO: Tanalizza lill-Partit Laburista.

IĊ-CHAIRPERSON: Qed nanalizza…

RYAN CALLUS: Il-ħmieġ.

IĊ-CHAIRPERSON: ...kif l-istorja tal-power station bdiet fil-Kwartieri tal-Partit Laburista.

Iva, hekk qed nagħmel.

ALEX MUSCAT: Il-politika tal-Partit Laburista hemmhekk issir.

Jekk fi żmienkom kienu jagħmluhielkom il-kuntratturi għalikom, dawk l-affarijiet inbidlu.

CLAYTON BARTOLO: Sur President, qed titkellem qisek tafhom il-fatti.

Għedilna s-sors tiegħek u l-homework tiegħek.

IĊ-CHAIRPERSON: Il-fatti qed jikkonfermahom ix-xhud li għandna quddiemna.

CLAYTON BARTOLO: Għedilna s-sorsi tiegħek.

Dawn suppożizzjonijiet jew fatti?

IĊ-CHAIRPERSON: Qed jikkonfermahom.

S'issa m'għedtx waħda li ma kkonfermahiex ix-xhud.

ALEX MUSCAT: Għamilhielek ċara li ma kellu l-ebda preżentazzjoni ta' xi power station ta' xi fait accomplit, li hija l-impressjoni li qed tippruvaw tagħtu.

Jidher li kkonferma wkoll li jaqbel li pajjiżna ma kellux jibqa' jaħdem bil-heavy fuel oil.

Qed nifhem li dik il-politika hemm il-qbil fuqha, imma jidher li politikament iż-żewġ partiti għadna m'aħniex naqblu fuqha għax aħna qed nifhmu li intom qed taħsbu li kien żball li morna għal-liquefied natural gas (LNG).

RYAN CALLUS: Onor. Muscat, qed tgħid iċ-ċuċati.

ALEX MUSCAT: Din hija opinjoni tiegħek.

CLAYTON BARTOLO: Taqbel li kien żball li tbaxxew ir-requirements ambjentali meta l-Partit Nazzjonalista sab il-power station minn fuq il-Yellow Pages?

RYAN CALLUS: Aħna mhux…

CLAYTON BARTOLO: Mela tajjeb!

Intom tistgħu tistaqsu fuq l-2012 u aħna ma nistgħux nistaqsu!

Qegħdin out of order.

RYAN CALLUS: Ħa ngħidlek għalfejn huwa importanti.

Għax il-persuna li nkarigat lis-Sur Galea bħalissa qed tiġi nterrogata mill-Pulizija fuq ħasil ta' flus.

RYAN CALLUS: Għalhekk huwa importanti, għax għandna politiċi, li ftit ilu kienu magħkom u issa ħlistu minnhom, li qed jiġu nterrogati bħalissa as we speak.

Dawn in-nies ftit ilu kienu magħkom u intom qegħdin twaqqfuna milli noħorġu l-verità.

(Interruzzjonijiet)

CLAYTON BARTOLO: Jien qed nistaqsi fuq l-istess perjodu ta' żmien.

Issa jew se żżomm il-linja tal-mistoqsijiet mar-rapport…

RYAN CALLUS: In-nies iridu jkunu jafu l-verità fuq dan il-ħmieġ kollu li hawn, u ħalluna ħalli toħroġ il-verità.

Kulma qed tagħmlu hu li qegħdin tkomplu tappoġġjaw il-ħmieġ li għamel il-kollega tagħkom Konrad Mizzi.

Imisskom tistħu!

Ħalluna ħa naħdmu.

CLAYTON BARTOLO: Il-punt huwa li x'ħin jien bdejt nistaqsi fuq l-istess żmien li kontu qed tistaqsu intom, għedtuli li ma nistax inkompli.

RYAN CALLUS: Komplu għattu!

CLAYTON BARTOLO: Mela tajjeb.

Mela intom ma tistgħux tistaqsu lanqas.

RYAN CALLUS: Komplu għattu!

ALEX MUSCAT: Xi nkomplu nagħmlu, kollega?

IĊ-CHAIRPERSON: Sur Galea, l-Onor.

Bartolo staqsik jekk taqbilx li qlibna mill-heavy fuel oil (HFO) għall-gass.

Għandek risposta?

IĊ-CHAIRPERSON: Mela wieġbek.

Wasalna fil-punt li tajt il-konsulenza, pariri, qabel l-elezzjoni ġenerali, imbagħad saret l-elezzjoni ġenerali u tela' l-Partit Laburista fil-gvern.

Kif dħalt int?

Jien nimmaġina li tajt il-parir tiegħek, probabbilment mort tikkampanja, kif kellek dritt tagħmel, imbagħad il-Partit Laburista…

Meta għedt "mort tikkampanja" as in jien mort fil-kampanja?

X'inhi l-mistoqsija?

IĊ-CHAIRPERSON: Għedtlu li mar jikkampanja kif għandu dritt jagħmel.

ALEX MUSCAT: U dan l-istatement huwa korrett?

CLAYTON BARTOLO: Għandek xi pożizzjoni fil-ParTit Laburista?

IS-SUR DAVID GALEA: Le, m'għandix.

CLAYTON BARTOLO: Qatt kellek xi pożizzjoni fil-Partit Laburista?

IĊ-CHAIRPERSON: Għalfejn qed timmalafamah jew tivvinta fuqu?

CLAYTON BARTOLO: Ma vvintajt xejn.

IĊ-CHAIRPERSON: Qed tivvinta!

ALEX MUSCAT: Inti qed tgħid li mar jikkampanja għall-Ministru Konrad Mizzi, li dak iż-żmien kien għadu Deputat.

Kien statement ipotetiku, u erġajt qsamt l-opinjoni tiegħek...

IĊ-CHAIRPERSON: Jien m'għedt xejn minn dan kollu.

M'għedtx li mar jikkampanja għal Konrad Mizzi.

Kien il-kollega tiegħek li staqsih jekk kienx fil-Partit Laburista.

IS-SUR DAVID GALEA: Li nista' ngħid hu li qabel l-2013 jien kelli kariga ta' Chairman fl-Isptar Monte Carmeli u kif inbidel il-Gvern tneħħejt.

Dik hija l-unika ħaġa li nista' ngħid.

IĊ-CHAIRPERSON: U ma bqajtx Chairman tal-Isptar Monte Carmeli.

CLAYTON BARTOLO: U Gvern Laburista neħħik.

Imbagħad one fine day… Int m'għandek x'taqsam xejn ma' Enemalta.

Hux hekk?

IS-SUR DAVID GALEA: Le, mhux m'għandi x'naqsam xejn.

Jiena kont nagħmel xogħol ma' Enemalta.

IĊ-CHAIRPERSON: Fl-2013?

IS-SUR DAVID GALEA: Le, qabel l-2013.

IĊ-CHAIRPERSON: Fl-2013 l-istate of play kien dan: Inti kont tajt parir, opinjoni, konsulta lill-Partit Labursta qabel l-elezzjoni, għaddiet l-elezzjoni, rebaħ il-Partit Laburista…

IS-SUR DAVID GALEA: Tajt opinjoni lil ħafna nies oħra wkoll.

IĊ-CHAIRPERSON: ...u at one point in time xi ħadd picked you up, minn fost ħafna nies, u qal li inti se tkun il-primus inter pares, jiġifieri l-iktar wieħed b'saħħtu, f'dan il-proġett.

Għedilna ftit kif ġrat din.

Hekk, mil-lejl għan-nhar?

Ikkonsultawk?

Staqsewk jekk trid jew ma tridx?

Għedtilna li s-Sur Giordimaina kien qallek li se jagħmlu lilek.

Imma din hekk ġrat?

Jiġifieri one fine morning is-Sur Giordimaina qam u qallek hello…

IS-SUR DAVID GALEA: Is-sitwazzjoni eżatt ma tantx niftakarha.

Qed nitkellmu dwar tmien snin ilu.

IĊ-CHAIRPERSON: Kont tafu lis-Sur Giordimaina qabel dakinhar?

IS-SUR DAVID GALEA: Kont nafu ftit.

GLENN BEDINGFIELD: Kont diġà għamilt xogħol għal Enemalta, jiġifieri naħseb li Enemalta kienu jafu bik.

IS-SUR DAVID GALEA: Dażgur li kienu jafu bija.

IĊ-CHAIRPERSON: Għedilna ftit kif ġrat.

CLAYTON BARTOLO: X'tip ta' xogħol kont tagħmel ma' Enemalta?

IS-SUR DAVID GALEA: Kont għamilt generation of information tal-maintenance.

IS-SUR DAVID GALEA: Bejn l-2011 u l-2012; ma niftakarx id-dati eżatt.

Kont għent biex tiġi żviluppata l-istrateġija ta' Enemalta.

CLAYTON BARTOLO: Nimmaġina li tħallast.

IS-SUR DAVID GALEA: Dażgur.

GLENN BEDINGFIELD: Permezz ta' direct order?

IAN CASTALDI PARIS: Tiftakar kemm tħallast?

CLAYTON BARTOLO: Kien hemm iżjed xogħol ma' Enemalta?

IS-SUR DAVID GALEA: Kelli numru ta' xogħlijiet ma' Enemalta.

GLENN BEDINGFIELD: Jiġifieri int kont diġà magħruf fil-qasam tal-enerġija.

IĊ-CHAIRPERSON: Għedilna kif ġrat.

CLAYTON BARTOLO: Ma waqgħetx mis-sema.

IĊ-CHAIRPERSON: Se jgħidilna.

Jien ma nafx, qed nistaqsih.

Ma nimmaġinax li waqgħet mis-sema.

Għedilna ftit kif ġrat.

GLENN BEDINGFIELD: Ingħata l-inkarigu.

Ma naħsibx li huwa fil-mansjoni ta' dan il-Kumitat li jara kif ingħata l-inkarigu.

IĊ-CHAIRPERSON: Iva, huwa fil-mansjoni ta' dan il-Kumitat li nifhmu min kienet il-persuna determinanti biex ġie awarded dan il-kuntratt.

GLENN BEDINGDFIELD: Il-mistoqsija hi kif ingħata l-inkarigu.

Jekk hux permezz ta' telefonata jew permezz ta' email.

IĊ-CHAIRPERSON: Jekk kienx hemm sejħa, jew expression of interest, jew avviż, jew jekk ċempillux xi ħadd.

GLENN BEDINGFIELD: Qallek li Enemalta mxiet mal-prassi li kien hemm qabel, li kienet iddaħħlet fi żmien l-Amministrazzjoni preċedenti, u li kienet b'direct order.

Mela direct order li ngħata s-Sur Galea minn Austin Gatt meta kien ministru kien tajjeb, u direct order li ngħata minn ministru fi żmien Gvern Laburista kien ħażin!

Tistgħu tgħiduli x'hemm ħażin f'din?

CLAYTON BARTOLO: Għax ingħata taħt Gvern Laburista.

Mhux kollox ħażin!?

Ara l-familji hemm barra jafu li mhux ħażin.

GLENN BEDINGDFIELD: Jekk is-Sur Galea ngħata direct order minn ministru taħt Amministrazzjoni Laburista, u ngħata...

IĊ-CHAIRPERSON: Naqblu li din mhijiex direct order?

IS-SUR DAVID GALEA: Għal-liema waħda qed tirriferi?

IĊ-CHAIRPERSON: Għall-ħatra tiegħek fil-proċess tal-power station ta' ElectroGas.

IS-SUR DAVID GALEA: M'iniex qed nifhem.

Għal-liema parti qed tirriferi?

CLAYTON BARTOLO: Sur President, jien qed nassumi – u xi kultant tajjeb li ma tassumix – li se tressqu xhieda min-naħa ta' Enemalta.

IĊ-CHAIRPERSON: Naturalment.

CLAYTON BARTOLO: Jekk hemm mistoqsijiet ta' dan it-tip fuq Enemalta, allura staqsihom lil Enemalta.

IĊ-CHAIRPERSON: Jien naħseb li m'intomx qegħdin tapprezzaw kemm kien importanti dan il-bniedem fil-proċess.

(Interruzzjonijiet) Hawnhekk quddiemna m'għandniex persuna...

GLENN BEDINGFIELD: Jien fhimt li intom diġà kkonkludejtu f'moħħkom li dan il-proġett huwa ħażin u qegħdin taraw kif tiġġustifikaw li dan il-proġett huwa ħażin.

RYAN CALLUS: Dak x'qal l-Awditur Ġenerali mhux x'għedna aħna.

GLENN BEDINGFIELD: Ma qalx hekk l-Awditur.

IAN CASTALDI PARIS: Sur Galea, inti ħadt direct orders minn diversi gvernijiet.

IAN CASTALDI PARIS: U ngħatajt ċertu inkarigu għax you are a specialised person in the field.

RYAN CALLUS: Sur Galea, x'expertise għandek fuq l-LNG u fuq il-gas turbines?

IS-SUR DAVID GALEA: Jien għandi esperjenza fuq project management.

Kont naħdem l-Ingilterra, il-Middle East, u ħdimt anke Malta fuq project management.

RYAN CALLUS: Imma project management tant huwa vast li, bl-ebda diżrispett lejk, l-għażla setgħet marret fuq ħafna nies.

Għal dan il-proġett partikolari, dwar il-provvista tal-gass minn vapur u l-provvista tal-enerġija mill-gass, inti xi speċjaliżżazzjoni kellek?

Qed nifhem li ma kellekx għax inti qed tgħid li għandek esperjenza fuq project management.

CLAYTON BARTOLO: Il-proġett kien fuq LNG biss?

IS-SUR DAVID GALEA: Kelli anke esperjenza ta' project management fl-enerġija.

RYAN CALLUS: Imma fuq il-qalba minn HFO għall-gass ma kellekx expertise.

IS-SUR DAVID GALEA: X'qed tara bħala rilevanti l-expertise teknika fil-gass ma' project management?

Dawn huma żewġ affarijiet kompletament differenti.

Project management hija dixxiplina kompletament differenti minn dik teknika.

IĊ-CHAIRPERSON: Ħalli nkompli bil-mistoqsijiet tiegħi.

Inti għedtilna li kien is-Sur Giordimaina li ffaċċjak l-ewwel darba.

IS-SUR DAVID GALEA: Biex immexxi l-proġett.

Fil-fatt, fil-bidu l-intenzjoni kienet li nagħmel ftit żmien, lanqas kelli intenzjoni li nkun...

U meta dħalt programme director x'kien l-inkarigu tiegħek?

IS-SUR DAVID GALEA: L-inkarigu tiegħi kien li nipprepara l-pjan biex nibdew infasslu l-pjan għall-PPA u l-GSA.

IĊ-CHAIRPERSON: Għal min qed jismagħna nitolbok tispjega x'inhuma PPA u GSA.

IS-SUR DAVID GALEA: Il-PPA u l-GSA huma żewġ agreements biex jidħlu l-gass u d-dawl powered with a combined cycle gas turbine u struttura ta'…

IĊ-CHAIRPERSON: Jiġifieri bażikament inti ngħatajt l-inkarigu li tipprepara l-ground work, l-ispadework, biex ikollna din il-power station li eventwalment inbniet.

Mhux hekk?

IS-SUR DAVID GALEA: Il-power station u l-infrastruttura tal-gass.

Eventwalment dak kien il-proġett.

IĊ-CHAIRPERSON: X'kienu t-terms of reference tiegħek?

Qalulek "aħna għandna proġett, għandna wegħda elettorali".

Li jridu jagħmlu xiex?

IS-SUR DAVID GALEA: It-terms of reference tiegħi kienu li nilħqu numru ta' oġġettivi prinċipali li kienu tnaqqis tat-tariffi li jwasslu għal tnaqqis fit-tariffi tad-dawl u l-ilma ta' 25%, inġibu stabilità fil-cost base ta' Enemalta u stabilità fit-tariffi, li jkun hemm tnaqqis fit-tinġiż bis-saħħa tal-qalba għall-gass, u li jkun hemm ukoll turnaround ekonomiku ta' Enemalta.

Dawk kienu l-oġġettivi tal-proġett.

Imbagħad il-proġett kien ġie maqsum f'numru ta' work packages, fosthom kien hemm package ta' business case justification, kien hemm work package fuq site preparation and planning, kien hemm work package ieħor marbut mat-technical specifications u l-minimum functional requirements, kien hemm work package ieħor marbut mal-competitive process, kien hemm work package ieħor marbut mal-preparation of contract drafting, u ieħor fuq...

IĊ-CHAIRPERSON: U f'dan kollu, f'din il-piramida, inti kont il-persuna on top.

U kont nirrispondi lill-Programme Sponsoring Committee.

IĊ-CHAIRPERSON: Meta kien dan?

To put you in a context, l-elezzjoni saret f'Marzu 2013.

IS-SUR DAVID GALEA: Jekk m'iniex sejjer żball f'April, imma d-data eżatt ma nafhiex.

GLENN BEDINGFIELD: Sur President, għal liema inkarigu qed tirriferi?

IĊ-CHAIRPERSON: Ta' Programme Director.

ALEX MUSCAT: Donnkom qed timmissjaw iż-żejt!

IĊ-CHAIRPERSON: Qed tibqa' tirrepeti l-istess sentenza sakemm ma tibqax tagħmel sens.

ALEX MUSCAT: Donnkom qed timmissjawh ħafna l-heavy fuel oil mill-impressjoni tagħkom.

IĊ-CHAIRPERSON: Minflok ma tiġu ppreparati.

GLENN BEDINGFIELD: Sur President, aħna ġejna ppreparati biex nistaqsu fuq ElectroGas, u meta trid nitkellmu fuq ElectroGas, nitkellmu fuq ElectroGas.

IĊ-CHAIRPERSON: Lanqas għandkom idea fuqhiex qegħdin titkellmu.

ALEX MUSCAT: Aħna!

IĊ-CHAIRPERSON: Huwa evidenti meta tistaqsu x'kariga kellu!

Jien għandi kopja ta' Minuti, li kienu ppreżentawlna Enemalta, li huma datati April 2013, xahar wara l-elezzjoni, fejn inti diġà qed tidher bħala programme director.

Allura qed nassumi li sirt qabel.

Taf tgħidilna meta?

IS-SUR DAVID GALEA: Kien ftit wara l-elezzjoni, imma d-data eżatt eżatt ma nafhiex.

Forsi bejn tlieta jew erba' ġimgħat wara.

IĊ-CHAIRPERSON: U bdejtu tiltaqgħu bħala kumitat.

IĊ-CHAIRPERSON: Kont tirrapporta lil liema kumitat?

Fil-Minuti hemm imniżżel min kienu l-Membri.

RYAN CALLUS: U Konrad Mizzi.

IĊ-CHAIRPERSON: Għedilna ftit fuq dan il-kumitat.

IS-SUR DAVID GALEA: X'tixtieq tkun taf fuq dan il-kumitat?

IĊ-CHAIRPERSON: X'kien dan il-kumitat?

IS-SUR DAVID GALEA: Bħal kull struttura li jkun hemm fi project management, ikun hemm kumitat responsabbli biex jagħti strategic direction u jagħti ċerta direzzjoni fejn għandek tmur bil-proġett.

IĊ-CHAIRPERSON: Kif kienet taħdem l-istruttura?

Kien jiltaqa' dan il-kumitat, imbagħad jistiednu lilek?

IS-SUR DAVID GALEA: Ikun hemm sistema ta' exception reporting u highlight reporting.

L-exception reporting isir meta jkun hemm xi ħaġa li tmur kontra l-pjan li tkun daqsxejn serja u allura trid tiltaqa' ta' malajr, filwaqt li l-highlight reporting huwa meta jkollok periodic meetings li jkunu check points biex tirrapporta progress li jsir fuq dak il-proġett.

IĊ-CHAIRPERSON: U bdejtu tiltaqgħu f'April 2013.

Ngħid sew li f'April 2013 kien kruċjali li l-proġett ikun lest fi żmien sentejn?

IS-SUR DAVID GALEA: Dik kienet il-mira.

IĊ-CHAIRPERSON: Imma mira sekondarja jew mira prinċipali?

IS-SUR DAVID GALEA: Kienet mira bħall-oħrajn.

F'kull proġett ikollok time, cost and quality, u dan kien...

GLENN BEDINGFIELD: Ma tantx jaċċellaw fihom dawn l-affarijiet.

IĊ-CHAIRPERSON: Ma tantx aċċellajtu fih dan!

CLAYTON BARTOLO: L-Isptar Mater Dei, it-terminal taċ-Ċirkewwa… Insemmu iżjed?

CLAYTON BARTOLO: Fuq ir-roħs tal-kontijiet tad-dawl u l-ilma, li raħsu b'25% għal kulħadd, għedli.

IĊ-CHAIRPERSON: Intom ikkonvinċejtu lilkom infuskom li lestejtu l-power station f'sentejn.

Daqshekk mitlufin!

IĊ-CHAIRPERSON: Fl-ewwel kopja tal-Minuti li għandi jien – u nimmaġina li huma minn tal-ewwel għax qed nitkellmu fuq erba' ġimgħat wara l-elezzjoni – kien hemm diġà highlighted li Marzu 2015 kellha tkun the day of completion.

IS-SUR DAVID GALEA: Il-pjan hekk kien.

IĊ-CHAIRPERSON: Ngħid sew li mill-ewwel meeting, minbarra l-membri ta' dan il-kumitat kien beda jattendi wkoll Konrad Mizzi.

IĊ-CHAIRPERSON: Għedilna eżattament il-frekwenza, l-input, u l-kif u l-come ta' Konrad Mizzi f'dan il-kumitat, li ma kienx membru tiegħu.

Inti kont ċar ħafna meta għedtilna li kien ikun hemm il-membri tal-kumitat, u inti bħala mistieden.

U Konrad Mizzi kif kien jidħol fl-istorja?

IS-SUR DAVID GALEA: Ġieli kien jattendi għal dawn il-meetings, però ma nafx il-frekwenza.

Fil-Minuti għandkom kollox.

Il-kumitat kien jiltaqa' u hu kien jiġi bħala observer hemmhekk li...

IĊ-CHAIRPERSON: Kien jiġi jara kif sejrin l-affarijiet.

IS-SUR DAVID GALEA: Imma qatt ma kien hemm affarijiet...

IĊ-CHAIRPERSON: Issa niġu għalihom l-affarijiet.

Però tikkonferma li għalkemm Konrad Mizzi ma kienx parti minn dan il-kumitat, inti kont tkun mistieden u Konrad Mizzi kien ikun preżenti għal numru ta' laqgħat?

IS-SUR DAVID GALEA: Ġieli kien ikun hemm.

IĊ-CHAIRPERSON: Issa naraw kemm-il ġieli kienet.

RYAN CALLUS: Sur Galea, ħa nieħdok ftit lura.

GLENN BEDINGFIELD: Ilkom sejrin lura!

RYAN CALLUS: Sur Galea, inti għedtilna li tajt xi proposti għall-manifest elettorali fuq l-enerġija.

Tiftakar meta kien iż-żmien?

L-elezzjoni saret fl-2013...

RYAN CALLUS: Seta' kien fl-2012?

IS-SUR DAVID GALEA: Jekk niftakar sew kien bejn Novembru u Diċembru 2012, però m'iniex ċert mija fil-mija.

RYAN CALLUS: Fil-Minuti li rrifera għalihom aktar qabel iċ-Chairman, jissemmew id-DNV Kema.

Għedli ftit kif intagħżlu dawn.

IS-SUR DAVID GALEA: Jidhirli li DNV Kema kienu diġà konsulenti tal-enerġija tal-Gvern.

IĊ-CHAIRPERSON: Tista' l-ewwel nett tispjegalna x'inhi din?

IS-SUR DAVID GALEA: DNV Kema hija kumpanija internazzjonali, bħalma hi SGS, u oħrajn, li jagħtu professional technical services f'areas differenti, fosthom quality assurance, maintenance, technical solutions, certifications, u jagħtu wkoll pariri tekniċi.

RYAN CALLUS: Fil-Minuti tat-2 ta' Mejju 2013 hemm li kontu ddiskutejtu… Il-Kummissjoni Ewropea għandha dik li nsejħulha best available technique (BAT) fejn tippreferi li l-ħażna tal-gass issir fuq l-art.

U intom, bħala bord, kontu konxji tagħha tant li semmejtuha.

X'wassal li tmorru kontra, biex ngħid hekk, din il-BAT biex imbagħad mortu għall-floating storage unit (FSU)?

RYAN CALLUS: Fil-Minuti qiegħda bħala best available technique.

Dan il-kunċett l-NAO qajmuh wkoll fir-rapport tagħhom, però tajjeb ngħid li anke meta kien sar ir-rapport dwar BWSC kien hemm l-istess kwestjoni tal-BAT fejn l-issue kienet bil-kontra, fis-sens li Enemalta riedet tmur għall-BAT u l-NAO qalu li l-BAT ma tidħolx fil-kwestjoni tal-procurement.

Jiġifieri kien hemm din l-issue ukoll, però d-deċiżjoni prinċipali...

CLAYTON BARTOLO: X'jiġifieri l-issue kienet bil-kontra?

IS-SUR DAVID GALEA: L-issue kienet bil-kontra għax Enemalta, fir-rapport tagħhom, kienu qegħdin jiġġustifikaw ċerti għażliet fuq Delimara 3 fuq BAT u, jekk m'iniex sejjer żball, rapport li kien sar mill-NAO kien qal li l-BAT ma jidħolx f'kuntest ta' procurement, imma tidħol il-most economically advantageous tender (MEAT) criteria.

Having said that, il-procurement process li ntuża għal dan il-proġett ma jaqax eżattament taħt il-procurement guidelines li huma stabbiliti miċ-channels normali.

RYAN CALLUS: Imma rrispettivament mill-procurement guidelines, il-Kummissjoni Ewropea tat sinjal li meta niġu għall-ħażna tal-gass, l-aħjar hu li l-infrastruttura ssir fuq l-art.

Intom kontu tafu biha din, u allura d-domanda tiegħi hija x'kienet ir-raġuni li ma mortux għal din, imma mortu għall-FSU.

IS-SUR DAVID GALEA: Dak iż-żmien kienu saru environmental impact statements u ġew ippubblikati żewġ rapporti.

Wieħed minnhom huwa l-Quality Risk Assessment (QRA) li kkompara – ma nafx f'liema paġna, fil-każ insibhielkom u nagħtihielkom – ir-riskju marbut ma' solution li kienet fuq l-art, kontra solution li kienet floating storage moored to a jetty.

Ir-rapport kien jgħid li filwaqt li ma kienx hemm periklu għan-nies li jkun hemm storage fuq l-art, ikun aħjar from a qualitative risk assessment li l-installation tkun fil-baħar minħabba li hemm inqas riskju għall-installation tal-impjant li kien hemm f'Delimara.

RYAN CALLUS: Jiġifieri inti ċert li r-raġuni li ma mortux on shore imma mortu off shore hija dik.

IS-SUR DAVID GALEA: Waħda minnhom.

RYAN CALLUS: U taħseb li dik kienet l-iktar ħaġa primarja?

IS-SUR DAVID GALEA: Hija waħda mir-raġunijiet.

RYAN CALLUS: Kien hemm xi raġunijiet oħrajn?

IS-SUR DAVID GALEA: Kien hemm ukoll social impact assessment li minnu ħareġ li n-nies kienu jippreferu li s-soluzzjoni tkun fuq il-baħar minflok fuq l-art għax kienu qed jgħidu li eventwalment dik is-soluzzjoni tista' titlaq jekk jiġi pipeline.

RYAN CALLUS: Jiġifieri dawk kienu r-raġunijiet.

IS-SUR DAVID GALEA: Uħud minnhom.

RYAN CALLUS: Jiġifieri inti taħseb li r-raġuni li l-Prim Ministru kien ta wegħda li l-power station issir f'sentejn ma daħlitx f'din il-konsiderazzjoni?

IS-SUR DAVID GALEA: It-timing huwa fattur, imma iktar milli wegħda elettorali hija fattur minn aspett ta' cost għax Enemalta kellha issues kbar ta' cost, ta' sustainability, u kien importanti ħafna li jkun hemm transformation ta' generation capacity tagħha fl-iqsar żmien possibbli.

RYAN CALLUS: Jiġifieri mhux għax kien hemm wegħda elettorali.

Jiġifieri hawnhekk qed jikkontradixxu dak li qed tgħid int. Inti qed tgħid li l-ispecialists sabu li offshore huwa aħjar...

IS-SUR DAVID GALEA: Imma technical specialists ta' liema tip?

Għaliex hemm ħafna tipi ta' technical specialists.

RYAN CALLUS: Naturalment, imma ma nistax ngħidlek ta' liema tip għax jien qed nirriferi għal dak li hawn imniżżel fil-Minuti li ġew mgħoddija lilna, li tajjeb ngħid li ma tantx huma sostantivi għax m'hawnx imniżżel x'għedt inti jew x'qal l-Onor.

Konrad Mizzi.

Kont inkun qed ngħinek iktar fid-domanda tiegħi kieku naf li din qalha, perżempju, Konrad Mizzi jew inti, però hawnhekk m'hawnx indikat min qalha.

GLENN BEDINGFIELD: Għal liema Minuti qed tirriferi, jekk jogħġbok?

RYAN CALLUS: Qed nirriferi għall-Minuti tat-13 ta' Mejju.

Jiġifieri inti, Sur Galea, m'intix qed tgħid li t-tied timeframes kienu l-wegħda tas-sentejn.

Qed tgħid li dik ma kenitx issue.

Parti mill-proġett kienet li ssir kemm jista' ikun transformation ta' Enemalta biex nilħqu ċerti targets.

Dejjem ngħidu li Enemalta hija f'qagħda ħażina però qatt ma nikkwantifikawha.

Jekk wieħed iħares lejn il-financial statements ta' Enemalta għall-2013 isib li n-net asset value tagħha kien madwar €245 miljun, u meta tqabbel l-cumulative losses tagħha max-share capital tagħha, issib li l-proporzjon tal-accumulated losses komparat max-share capital kien ta' 42%.

U t-threshold li kumpanija tiġi klassifikata bħala in financial difficulty mill-Unjoni Ewropea, allura jkun hemm problemi eventwalment biex tgħin lil dik il-kumpanija, kien ta' 50%.

RYAN CALLUS: Qed naqblu li r-riskju jiġi qabel kull konsiderazzjoni oħra, speċjalment finanzjarja?

IS-SUR DAVID GALEA: Kull riskju definittivament, iva.

RYAN CALLUS: Hemm raġuni għalfejn il-Kummissjoni Ewropea tindika lill-Istati Membri li l-BAT għandha tkun...

IS-SUR DAVID GALEA: X'tip ta' riskju, jekk ma jimpurtax nistaqsik?

RYAN CALLUS: Ir-riskju għas-saħħa.

IS-SUR DAVID GALEA: QRA jiddijlja bir-riskju tas-saħħa.

Jiġifieri jekk għandek element ta' riskju għas-saħħa...

RYAN CALLUS: Imma hemm raġuni għalfejn il-Kummissjoni Ewropea tgħid lill-Istati Membri biex għall-ħażna tal-gass imorru onshore u mhux offshore.

IS-SUR DAVID GALEA: Imma sakemm m'hemmx alternattivi oħra.

Il-BAT mhijiex compulsory; hija xi ħaġa preferuta, imma ma jfissirx li bilfors trid tmur għaliha.

Jekk hemm raġunijiet għalxiex ma tmurx għaliha...

GLENN BEDINGFIELD: Għalhekk huwa parir u mhux ordni.

RYAN CALLUS: Mill-Minuti jidher li l-konsiderazzjoni tal-bord, li inti kont tagħmel parti minnu, kienet it-timelines.

IS-SUR DAVID GALEA: Hemm numru ta' affarijiet, bħalma diġà għedtlek.

RYAN CALLUS: Imma dan x'qed tgħid inti.

Jien qed ngħidlek x'hawn fil-Minuti.

Fil-Minuti hawn li kontu marbutin bit-timelines.

RYAN CALLUS: U minkejja li t-technical specialists qalu… It-technical specialists ma naħsibx li huma inġiniera biss, imma jinkludu wkoll in-nies li għamlu r-risk assessment dwar x'inhu l-iktar safe vis-à-vis floating vs onshore.

RYAN CALLUS: Mela min kienu dawn it-technical specialists li qalu li l-onshore huwa aħjar, minbarra l-Kummissjoni Ewropea?

IS-SUR DAVID GALEA: Wisq probabbli DNV Kema.

Ma niftakarx eżatt min setgħu kienu, imma wisq probabbli huma kienu jekk hemm miktub hekk.

RYAN CALLUS: Hawnhekk m'hawnx miktub min qal xiex, dik hi d-diffikultà tiegħi.

Hawnhekk qegħdin naraw deċiżjonijiet jittieħdu minħabba li rbattu lilkom infuskom ma' deadline, u allura dan seta' wassal biex ma kellniex l-aħjar option in terms of risk assessment...

IS-SUR DAVID GALEA: Għaliex qed tgħid li mhux l-aħjar option in terms of risk assessment?

RYAN CALLUS: Għax it-technical specialists stess qed jgħidu li l-onshore option kienet aħjar.

IS-SUR DAVID GALEA: Jekk tħares lejn l-environmental impact assessment (EIA) tara li jgħid differenti minn dan li qed tgħid inti.

Nissuġġerilek taqra l-QRA ħalli forsi tieħu idea aħjar tal-konklużjonijiet li ħarġu f'dak ir-rapport.

RYAN CALLUS: Din id-deċiżjoni kellha x'taqsam mal-pipeline tal-gass eventwali?

IS-SUR DAVID GALEA: Kienet konsiderazzjoni wkoll li eventwalment il-Gvern… Jien ma kontx imdaħħal fid-deċiżjonijiet tal-Gvern jekk imurx għall-pipeline jew le, imma kien jidher li kien hemm interess li eventwalment isir pipeline, għax bil-pipeline il-cost tan-natural gass huwa orħos mil-LNG.

RYAN CALLUS: Naturalment, imma kien hemm diskussjonijiet fil-bord?

L-idea tal-pipeline tal-gass mhux issa ħriġna biha.

Kien hemm diskussjonijiet, fis-sens ta' meta se jidħol il-pipeline tal-gass, jekk se jkollna l-offshore unit, u how it was going to feature, u jekk aħniex se nispiċċaw b'żewġ sorsi?

IS-SUR DAVID GALEA: L-issue tal-pipeline kienet kwestjoni li l-Gvern, dak iż-żmien, kien għadu qed jistudja, jiġifieri ma kienx qed jeskludi pipeline.

Milli stajt nifhem, il-ħsieb kien li jmur potenzjalment għall-pipeline, però ma kenitx għadha konkretiżżata sew l-idea fiż-żmien li qed issemmi inti.

Hux għal Mejju 2013 qiegħed tirriferi?

IS-SUR DAVID GALEA: Jiġifieri konna għadna fil-bidu nett...

RYAN CALLUS: Naqblu li pipeline tal-gass għandu bżonn ħażna fuq l-art?

IS-SUR DAVID GALEA: Ma nistax ngħid jekk naqblux għax jiddependi minn kif inhi l-energy generation mix tiegħek.

RYAN CALLUS: Le, m'aħniex niftehmu.

Pipeline tal-gass mhux bħall-vit tal-ilma, tiftħu u joħroġ l-ilma, imma jkun hemm bżonn li l-pipeline jitfa' temporanjament f'ħażna.

Naqblu li pipeline tal-gass għandu bżonn ħażna fuq l-art?

IS-SUR DAVID GALEA: Skont kemm hi kbira l-ħażna.

RYAN CALLUS: Jien m'iniex qed nistaqsik kemm għandhom ikunu kbar it-tankijiet tal-gass, imma qed nistaqsik jekk taqbilx li hemm bżonn tank ta' gass fejn taħżen fl-inlet meta jasal il-pipeline f'Malta.

IS-SUR DAVID GALEA: Jien m'iniex tekniku fuq il-pipelines u allura ma nistax ngħidlek...

RYAN CALLUS: L-area tiegħek hija project management.

IS-SUR DAVID GALEA: Jiena kont qed naħdem fuq il-PPA u l-GSA.

Kien hemm entitajiet oħrajn li kienu qegħdin jaħdmu fuq il-pipeline.

RYAN CALLUS: Jiġifieri Enemalta ma ħarsitx lejn il-fatt li fl-eventwali possibilità li jiġi ntrodott il-pipeline tal-gass, l-investiment li se nagħmlu jekk ikun fuq l-art kien se jrendi tajjeb ukoll għall-pipeline tal-gass, mentri issa bl-FSU għandna vapur li hemm kundizzjonijiet differenti miegħu.

IS-SUR DAVID GALEA: Irrid nagħmilha ċara li jien m'iniex Enemalta, jiena kont inkarigat nagħmel proġett, PPA...

RYAN CALLUS: Jien qed nistaqsik x'kienet id-diskussjoni fil-kumitat li inti kont fih.

Did it feature, din il-kwestjoni?

Ovvjament huwa connected at a point in time, imma dak iż-żmien lanqas kienu għadhom jafu meta eżattament dieħel dan il-pipeline.

Jiġifieri l-konsiderazzjoni tagħna kienet il-proġett tal-PPA u l-GSA.

GLENN BEDINGFIELD: Sur Galea, il-kollegi tal-Oppożizzjoni kienu għamlu żmien jgħidu li din il-power station ma kellniex bżonnha, imma issa qegħdin jargumentaw fuq fejn kellu jsir il-gas pipeline, jekk hux onshore jew… Jidher illi...

IĊ-CHAIRPERSON: Mhux il-gas pipeline.

GLENN BEDINGFIELD: Imma kwestjoni ta' onshore jew offshore...

IĊ-CHAIRPERSON: Mhux il-gas pipeline, l-istorage.

GLENN BEDINGFIELD: Jien fuq il-power station qed ngħid.

Li kieku din il-power station ma saritx, x'kienet tkun is-sitwazzjoni tal-ġenerazzjoni tal-elettriku f'pajjiżna?

IS-SUR DAVID GALEA: Kellna problema ta' provvista ta' dawl, continuity of supply, għax konna qed nibbażaw fuq old generation technology, u kellna issue partikolari fuq cost.

Kien sar studju minn Enemalta li jħares lejn it-total system costs involuti u l-konklużjoni ta' dan l-istudju kienet li l-question ma kenitx jekk għandux jidħol il-gass, imma meta.

L-ewwel domanda li analizza l-istudju kienet: Jekk jidħol issa l-gass, huwa tajjeb?

It-tieni mistoqsija kienet: Jekk jidħol il-gass, x'livell ta' kapaċità huwa ideali li jidħol bħala generating unit?

U r-risposta għal dawn iż-żewġ domandi kienet iva, jagħmel sens li jkun hemm generator ieħor ta' 200 megawatt (MW), u l-kapaċità tiegħu kienet ta' kapaċità tajba.

GLENN BEDINGFIELD: Dan kemm kien urġenti li jsir?

IS-SUR DAVID GALEA: From a cost point of view kien urġenti ħafna.

Enemalta kienet qed tagħmel significant operating losses.

IS-SUR DAVID GALEA: Jekk m'iniex sejjer żball, at that point in time, il-cumulative losses kienu ta' €178 miljun.

CLAYTON BARTOLO: Jiġifieri Enemalta kienet prattikament mażżra m'għonq il-Gvern u l-poplu Malti kollu.

Jekk tħares lejn il-kummenti li kienu jagħmlu Standard & Poor's fuq Enemalta...

CLAYTON BARTOLO: Jiġifieri meta jiġu biex jagħtu credit rating lill-pajjiż.

IS-SUR DAVID GALEA: Il-klassifikazzjoni ta' Enemalta dak iż-żmien kienet ekwivalenti għall-junk status.

Jiġifieri importanti li jsiru xi xogħlijiet...

CLAYTON BARTOLO: Il-credit rating ta' min kien ikklassifikat bħala junk status?

CLAYTON BARTOLO: Jiġifieri jekk ngħid li l-credit rating tal-pajjiż kien marbut mas-sitwazzjoni finanzjarja ta' Enemalta, inkun korrett?

CLAYTON BARTOLO: U jekk ngħid li l-credit rating ta' pajjiżna qatt ma seta' jitjieb jekk ma ntejbux is-sitwazzjoni ta' Enemalta, inkun korrett?

CLAYTON BARTOLO: U allura l-mod ta' kif sar il-proġett, fejn għandek Enemalta li ma ħallsitx sold għalih, kien mod tajjeb biex bih aħna nkunu nistgħu nirranġaw il-credit rating ta' pajjiżna u fl-istess ħin innaqqsu dawn il-costs li kienu qed iwasslu għal dan il-cumulative costs li kienu se jkomplu jwasslu għal cumulative losses?

IS-SUR DAVID GALEA: Enemalta ma setgħetx tagħmel il-proġett għax ma kellhiex minn fejn.

Fil-fatt il-credit rating agency bdiet timbotta ħafna lil Enemalta biex tagħmel debt restructuring, u fl-2012 Enemalta għamlet debt restructuring ta' €315 miljun, għamlet l-ispecial purpose vehicle fejn neħħiet dejn ta' €300 miljun minn Enemalta u tefgħetu fuq Vault Finance u kien hemm repayment programme.

CLAYTON BARTOLO: Kieku ma sarx dan il-proġett, x'kienu se jkunu r-riperkussjonijiet għal pajjiżna f'termini ta' electricity generation?

IS-SUR DAVID GALEA: Ovvjament għandek riskju li jista' ma jkollokx provvista tajba tad-dawl.

CLAYTON BARTOLO: Li ovvjament se jimpatta fuq l-ekonomija tal-pajjiż.

IS-SUR DAVID GALEA: Hekk hu.

Però l-impatt finanzjarju huwa sinifikanti wkoll.

Minħabba l-generation capacity tagħha, Enemalta dak iż-żmien kellha problema kbira għax...

GLENN BEDINGFIELD: Tista' tispjegalna dawk il-€178 miljun x'inhuma?

IS-SUR DAVID GALEA: Il-generation capacity ta' Enemalta kellha problema ta' effiċjenza.

Ħafna jgħidu li l-problema ta' Enemalta kienet il-prezz taż-żejt, għax kien għoli, imma dik kienet parti mill-problema, li lanqas tinkwetani daqshekk għax dik kienet xi ħaġa li kull pajjiż ikollu.

Enemalta kellha problema għax kellha efficiency levels baxxi ħafna fil-generation capacity tagħha.

Kellha l-Marsa Power Station tipproduċi 23%...

CLAYTON BARTOLO: Meta kienet saret il-Marsa Power Station?

IS-SUR DAVID GALEA: Madwar 40 sena qabel.

Kien hemm Delimara 1 li kienet tipproduċi madwar 26%...

IS-SUR DAVID GALEA: Jekk m'iniex sejjer żball fl-1990.

U Delimara 2 kienet tipproduċi madwar 32% u kellha xi żewġ generators stand by li kienu jaħlu ħafna.

L-istandard efficiency levels dak iż-żmien kienu ta' bejn wieħed u ieħor 45%.

Pereżempju l-Marsa Power Station kienet qed taħraq nofs l-ammont iktar milli suppost kienet qed taħraq, jiġifieri jekk, pereżempju, kienu jintnefqu €10 miljun, €5 miljun minnhom kienu qishom qed imorru fl-arja.

CLAYTON BARTOLO: U din setgħet titranġa biss billi jsir investiment ġdid.

IS-SUR DAVID GALEA: Eżatt.

U Enemalta għamlet sewwa li investiet kemm fl-interconnector, kemm f'Delimara 3, kif ukoll fil-PPA u l-GSA għal Delimara 4.

GLENN BEDINGFIELD: U t-timeframes, jiġifieri l-urġenza, kienu vitali?

IS-SUR DAVID GALEA: Kienu kritiċi għax Enemalta kienet fi stat ħażin ħafna u ma setgħetx tagħmel investimenti għax kienet għadha...

IĊ-CHAIRPERSON: Qed nifhem li t-timeframe kien li tlestu sa Marzu 2015.

RYAN CALLUS: Sentejn wara l-elezzjoni.

IS-SUR DAVID GALEA: Malajr kemm jista' jkun.

GLENN BEDINGFIELD: Kieku lestejna f'sitt xhur kien ikun aħjar minn sentejn, minn tlieta, jew minn erba' snin.

RYAN CALLUS: Eżatt sitt xhur domtu!

Sur Galea, inti għedt li tajt il-proposti dwar l-enerġija.

Il-proposta kif saret eventwalment, ta' ElectroGas, kienet l-istess bħall-proposta li inti kont taf dwarha li kienet ġiet diskussa qabel l-elezzjoni tal-2013?

IS-SUR DAVID GALEA: Jidhirli li dak iż-żmien is-soluzzjoni kienet onshore mhux floating storage; kienet onshore tanks u regasification unit marbutin magħhom.

RYAN CALLUS: Jiġifieri kienet pretty much simili ħlief tal-onshore.

GLENN BEDINGFIELD: Dak li qed jistaqsi l-Onor.

Callus huwa jekk dak li pproponejt inti kenitx l-istess sistema… Hemm irid jasal.

Jien m'iniex qed ngħid li stajt kont inti biss, Sur Galea, li tajt l-ideat...

IS-SUR DAVID GALEA: Kien hemm ħafna nies, u jien m'iniex tekniku li nista' parir jekk ikunx onshore jew offshore.

RYAN CALLUS: Imma jidher li inti kellek aċċess għall-manifest tal-Partit Laburista qabel l-2013, jew b'xi mod il-parti tad-diskussjonijiet…

Jidher li hemm substantial similarities bejn dak li kien wiegħed...

CLAYTON BARTOLO: Mela issa l-onshore u l-offshore m'għadhomx importanti!

RYAN CALLUS: ...Gvern Laburista fl-2013, u dak li effettivament sar.

Ir-request for proposals (RfP) kien jgħid ċar combined cycle gas turbine ta' madwar 300MW, u floating storage unit moored to a jetty li...

RYAN CALLUS: Jiġifieri ma taqbilx mal-fatt li l-Awditur Ġenerali qal li there were substantial similarities bejn dak li kien qed jiġi mwiegħed mill-Partit Laburista qabel l-elezzjoni, u l-mod li bih effettivament saret il-power station?

Dan huwa x'qal u x'sab l-Awditur Ġenerali.

Inti għandek xi ħaġa aħjar minna, fis-sens li aħna ma konniex nafu x'kienet il-proposta qabel l-2013.

Inti ma taqbilx mal-fatt li l-Awditur Ġenerali kkonkluda, għax ra l-preżentazzjonijiet li saru qabel, kif naturalment jien naħseb li rajt inti, għalkemm ma nistax ngħid b'ċertezza, li hemm din is-similarità?

IS-SUR DAVID GALEA: Similarità f'kuntest li Enemalta talbet dik is-soluzzjoni li xtaqet.

Għamlet ċerti studji.

Kien hemm varjazzjonijiet fil-mudell.

CLAYTON BARTOLO: Jiġifieri mhumiex l-istess.

IS-SUR DAVID GALEA: L-istess mhumiex.

CLAYTON BARTOLO: Il-manifest elettorali tal-Partit Laburista kien pubbliku.

Ma nafx jekk tal-Partit Nazzjonalista kienx pubbliku, fil-verità lanqas naf jekk kellhomx manifest elettorali fl-2013.

CLAYTON BARTOLO: Aħna konna qegħdin nistaqsu fuq ir-rapport u għal xi raġuni erġajna morna għall-qabel l-2013.

RYAN CALLUS: Tiddejjaq qisek.

CLAYTON BARTOLO: Mhux għax niddejjaq, imma għax aħna nżommu mat-termini ta' dan il-Kumitat.

RYAN CALLUS: Li huma l-power station ta' ElectroGas li kienet ippjanata qabel l-2013.

Hekk sab l-Awditur Ġenerali.

Jien qed nistaqsi fuq x'hawn miktub fir-rapport.

CLAYTON BARTOLO: Jaħasra konna mexjin tajjeb.

Ejjew inkomplu nistaqsuh.

GLENN BEDINGFIELD: Dak ikkonkludejtu inti.

RYAN CALLUS: L-Awditur Ġenerali kkonkludih, mhux jien.

IĊ-CHAIRPERSON: Peress li sar il-ħin għas-seduta fil-Plenarja naħseb li aħjar li għal-lum nieqfu hawnhekk.

Sur Galea, nerġgħu nikkomunikaw miegħek biex ngħidulek id-data meta se terġa' tiġi tixhed.

IS-SUR DAVID GALEA: Tixtiequ li nagħmlilkom preżentazzjoni, jew xi ħaġa simili?

IĊ-CHAIRPERSON: Jien għad baqagħli numru ta' mistoqsijiet x'nagħmillek, għax qagħdu jfixxkluni.

CLAYTON BARTOLO: Anke jien, Sur President, baqagħli mistoqsijiet x'nagħmel.

Jien xtaqt niċċara biss li, jekk m'iniex żball f'paragrafu 14.2 tar-rapport, l-Awditur jgħid li ma jistax jikkummenta dwar dak li beda jgħid l-Onor.

Callus, u ċioè li hemm similaritajiet bejn il-proposta… Nifhem li s-Sur Galea m'għandux x'jaqsam, però xtaqt niċċara dan il-punt.

IĊ-CHAIRPERSON: X'qal l-Awditur qiegħed fir-rapport tal-Awditur.

Sur Galea, tista' tmur.

RYAN CALLUS: Bħalma wegħednikom, illum se nagħtukom il-lista tax-xhieda.

ALEX MUSCAT: Le, wegħedtuna li tagħtuhielna ħafna qabel.

It-timeframes jidher li jbeżżgħukom!

RYAN CALLUS: Se nagħtikom kopja ta' din il-lista.

Qegħdin nitolbu li jiġu mressqa 85 persuna, li b'xi mod huma kollha relatati ma' dan il-proġett.

GLENN BEDINGFIELD: Grazzi.

Qed nara li hija lista estensiva ħafna u, jekk noqogħdu fuq li rajna s'issa, kull xhud se jieħu bejn ħames u sitt seduti.

Għaldaqstant nipproponi li l-Kumitat jiltaqa' iktar spiss u f'ħinijiet oħrajn ukoll.

ALEX MUSCAT: Nissekonda din il-proposta.

GLENN BEDINGFIELD: Ma jistax ikun li nibqgħu sejrin sentejn fuq dan is-suġġett.

ALEX MUSCAT: Naħseb li nistgħu niftehmu mal-ewwel il-ħinijiet meta se nibdew niltaqgħu.

GLENN BEDINGFIELD: Jien għalija stajtu għamiltu 200 xhud minflok 85, m'għandix problema, imma jekk ma nżidux il-ħin, żewġ leġiżlaturi oħra nkunu għadna fuq l-istess suġġett.

IĊ-CHAIRPERSON: Onor. Bedingfield, jien ma naħsibx li kull xhud se jieħu… Illum, jekk fhimtu, kellna persuna li hija l-fulcrum...

ALEX MUSCAT: Iktar ma nitfgħu dawl fuq ir-rapport kif ukoll fuq dan il-proġett, u ma ntawlux mingħajr bżonn, naħseb li jkun fl-interess ta' kulħadd.

IĊ-CHAIRPERSON: Jekk jirriżultali li xi ħadd qed itawwal mingħajr bżonn, inkun jien li nwaqqfu.

ALEX MUSCAT: Ix-xewqa tagħna hija li nibdew niltaqgħu b'mod iktar frekwenti.

Aħna disposti li, jekk intom taqblu, niltaqgħu anke kuljum, m'għandniex problema.

Nistabbilixxu ġranet li jkunu tajbin għal kulħadd, u nispera li l-Oppożizzjoni tappoġġja li l-ħidma ta' dan il-Kumitat trid tibda għaddejja.

IĊ-CHAIRPERSON: Onor. Segretarju Parlamentari fulltimer mal-Gvern, Onor. Ministru fulltimer mal-Gvern, Onor. Bedingfield fulltimer mal-Gvern, u Onor. Ian Castaldi Paris li għandek il-professjoni privata tiegħek, l-Onor.

Ryan Callus u jien m'aħniex fuq il-payroll tal-Gvern, u ma nistgħux nitilqu x'ħin irridu...(Interruzzjonijiet)

GLENN BEDINGFIELD: Jekk hemm bżonn niltaqgħu kuljum fil-ħinijiet li jiltaqa' l-Parlament, jiġifieri nhar ta' Tnejn, Tlieta u Erbgħa wara nofsinhar.

(Interruzzjonijiet)

IĊ-CHAIRPERSON: Ħalli nagħmlilkom proposta imbagħad we take it from there.

Nibdew niltaqgħu nhar ta' Erbgħa fis-1:00 p.m. u nibqgħu għaddejjin sal-4:30 p.m.

ALEX MUSCAT: Li qed nipproponu aħna...

IĊ-CHAIRPERSON: Onor. Muscat, trid tifhem...

GLENN BEDINGFIELD: Intom ukoll Membri Parlamentari, il-Parlament jiltaqa' nhar ta' Tnejn, Tlieta u Erbgħa, u biex ma neħdulkomx mill-ħin tax-xogħol tagħkom, għax nifhem li kulħadd għandu x-xogħol tiegħu, niltaqgħu f'dawk il-ġranet waqt li jkun qed jiltaqa' l-Parlament, jiġifieri fil-ħin li suppost tkunu l-Parlament.

IĊ-CHAIRPERSON: Peress li l-ħin parlamentari tiegħi, u tagħkom ukoll, ma jistax jittieħed kollu minn dan il-Kumitat, f'dan l-istadju jien ma nistax… (Interruzzjonijiet) Jien qed nipproponi li minn nhar l-Erbgħa li ġej, niltaqgħu siegħa qabel jew siegħa wara.

GLENN BEDINGFIELD: Nhar il-Erbgħa għandkom il-festa ta' San Pawl!

IĊ-CHAIRPERSON: Mela bħal-lum ġimgħatejn niltaqgħu iktar kmieni.

GLENN BEDINGFIELD: U jekk tridu, il-ġimgħa d-dieħla niltaqgħu nhar it-Tlieta minflok nhar l-Erbgħa.

Jekk fil-kas niltaqgħu waqt il-ħin tal-Parlament kif jiltaqgħu l-kumitati l-oħra kollha.

ALEX MUSCAT: Fl-4:30 p.m., wara l-ħin tal-mistoqsijiet parlamentari, huwa l-ħin normali tal-Parlament.

Jiġifieri nistgħu niltaqgħu mill-4:30 p.m. kif dejjem iltaqa' dan il-Kumitat; xejn straordinarju, m'iniex qed nivvinta r-rota.

IĊ-CHAIRPERSON: Jien qed nipproponi li niltaqgħu nhar it-Tlieta fis-2:00 p.m. minflok fl-4:30 p.m.

ALEX MUSCAT: Dwar nhar it-Tlieta fis-2:00 p.m. m'għandniex inkwiet, imma aħna se nkunu qed nagħmlulkom proposta biex niltaqgħu wkoll filgħaxijiet fil-ħin tal-Parlament.

IĊ-CHAIRPERSON: L-Onor.

Karol Aquilina qed isegwi u bagħat jgħidli li nhar it-Tlieta għandu kumitat ieħor.

GLENN BEDINGFIELD: Aħna wkoll għandna lill-Onor.

Bartolo li ma jistax.

Naħtru sostitut.

IĊ-CHAIRPERSON: Hekk hu.

GLENN BEDINGFIELD: L-Onor.

Karol Aquilina mhux qiegħed hawnhekk illum u l-Kumitat xorta mexa.

Issa jekk tridu noqogħdu ntawlu u ntawlu...

ALEX MUSCAT: Nhar it-Tlieta, mill-4:30 p.m. sas-7:00 p.m., jiġifieri waqt li jkun għaddej il-Parlament, huwa tajjeb ukoll għalina.

IĊ-CHAIRPERSON: F'dan l-istadju l-Kumitat huwa aġġornat għal ġurnata u ħin li jiġu kkomunikati 'l quddiem.

Fl-4:01 p.m. il-Kumitat aġġorna.


KUMITAT PERMANENTI DWAR IL-KONTIJIET PUBBLIĊI

LAQGĦA NRU 76

L-Erbgħa, 3 ta' Frar, 2021.

IlKumitat Permanenti dwar ilKontijiet Pubbliċi ltaqa' filParlament, ilBelt Valletta, fis-2:09 p.m.

L-Onor.

Beppe Fenech Adami, President tal-Kumitat, ippreseda.

PREŻENTI

L-Onor.

Clayton Bartolo (Ministru għat-Turiżmu u l-Protezzjoni tal-Konsumatur); l-Onor.

Alex Muscat (Segretarju Parlamentari għaċ-Ċittadinanza u l-Komunitajiet); u l-Onor.

L-Iskrivana qalet it-talba.

Il-Minuti tal-Laqgħa Nru 75, li saret fis-27 ta' Jannar 2021, ġew konfermati.

Email datata 2 ta' Frar 2021, mibgħuta mill-Uffiċċju Nazzjonali tal-Verifika, li tinkludi informazzjoni mitluba mill-Kumitat f'Laqgħa Nru 75 (Dok.

Il-Kumitat qabel li din l-email, flimkien mal-informazzjoni annessa magħha, ma jittellgħux fuq il-website tal-Parlament.

Bħala follow up għall-informazzjoni mibgħuta mill-Uffiċċju Nazzjonali tal-Verifika, il-Kumitat talab li jingħata din l-informazzjoni addizzjonali:

Hemmx konsegwenzi penali kemm-il darba Enemalta tiddeċiedi li tvarja l-obbligu li tixtri 80% minn dak li tiġġenera l-power station ta' ElectroGas; u

Kemm ipproduċew units ta' elettriku kull sena ż-żewġ sorsi prinċipali ta' produzzjoni ta' enerġija, u ċioè l-interconnector u l-power station ta' ElectroGas, fil-perjodu bejn Lulju 2018 u l-aħħar tal-2020.

Kemm ħallset Enemalta għal dawn il-units.

KONTINWAZZJONI TAL-EŻAMI TAR-RAPPORT TAL-AWDITUR GENERALI INTITOLAT "AN INVESTIGATION OF MATTERS RELATING TO THE CONTRACTS AWARDED TO ELECTROGAS MALTA LTD.

154 u 154a).

Il-Kumitat irriżuma mis-27 ta' Jannar 2021 id-diskussjoni dwar dan ir-rapport.

Fis-2:36 p.m. is-Sur David Galea ġie msejjaħ sabiex jidħol fil-Kamra tal-Kumitat u wara li ngħata l-ġurament beda jagħti x-xhieda tiegħu.

Fit-3:54 p.m. is-Sur Galea temm jagħti x-xhieda tiegħu għal din il-laqgħa.

Id-diskussjoni dwar dan ir-rapport kienet interrotta u baqgħet aġġornata.

Fi tmiem il-laqgħa l-Onor.

Ryan Callus ippreżenta l-lista tax-xhieda li l-Oppożizzjoni kienet qed titlob li jitilgħu jixhdu quddiem il-Kumitat (Dok.

L-Onor.

Glenn Bedingfield qal li peress li l-lista tax-xhieda kienet waħda estensiva, huwa kien qed jipproponi li l-Kumitat jiltaqa' iktar spiss u ssuġġerixxa li jibda jiltaqa' nhar ta' Tnejn, Tlieta u Erbgħa fil-ħin li jkun qiegħed jiltaqa' l-Parlament.

L-Onor.

Alex Muscat issekonda l-proposta tal-Onor.

Iċ-Chairman qal li l-ħin tal-Membri tal-Kumitat fil-Plenarja ma setax jittieħed kollu mill-Kumitat u ppropona li l-Kumitat jibda jiltaqa' nhar ta' Erbgħa fis-1:00 p.m.

Il-Membri tal-Kumitat qablu li deċiżjoni dwar dan kellha tittieħed fi stadju ulterjuri.

Fl-4:01 p.m. iċ-Chairman aġġorna l-Kumitat bl-istess aġenda għal data li kellha tiġi kkomunikata aktar 'il quddiem.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees kon


KUMITATI TAL-KAMRA TAD-DEPUTATI

KUMITAT PERMANENTI DWAR IL-ĦATRIET PUBBLIĊI

AVVIŻ

Laqgħa Nru 20

It-Tlieta, 9 ta' Frar 2021 fl-4.30 pm

L-Onor.

Anthony Agius Decelis, President tal-Kumitat Permanenti dwar il-Ħatriet Pubbliċi, javża li l-Kumitat se jiltaqa' nhar it-Tlieta, 9 ta' Frar 2021 fl-4.30 pm fil-Kamra tal-Kumitati fil-Parlament, il-Belt Valletta, b'din l-aġenda:

Konferma tal-Minuti.

Smigħ fir-rigward tan-nomina ta' Dr Mark Causon għall-ħatra ta' Ambaxxatur ta' Malta mhux Residenti għad-Danimarka.

2 ta' Frar 2021 Skrivan tal-Kamra

Proceedings, agenda, minutes and transcripts of the parliamentary committees hat